text:
Ingi Samuelsen
28.12.2017 - 21:56
Ítróttur > Ítróttur > Huga ítróttur (talv/bridge osv.)
Indarin Viswanathan Anand gjørdist í dag heimsmeistari í kviltalvi. HM-kappingin fór fram í saudiarabiska høvuðsstaðnum Riyadh.
Tríggir telvarar endaðu javnir við 10,5 stigum fyri 15 umfør. Umdystur skuldi tí spælast millum teir báðar, sum innanhýsis høvdu klárað seg best, um heimsmeistaraskapin. Vishy Anand og russarin Vladimir Fedoseev telvaðu tvey avgerandi snartalv, og Anand vann bæði og harvið heimsmeistaraheitið.
Ian Nepomniachtchi úr Russlandi gjørdist nummar trý í kappingini.
Norski Magnus Carlsen hevði møguleikan at vinna HM-heitið. Hann lá á fyrsta plássi undan 15. og seinasta umfarinum, sum var móti russaranum Alexander Grischuk. Við einum sigri átti norðmaðurin heimsmeistaraheitið og við einum javnleiki, hevði hann møguleika at spæla umdyst móti Anand, sum hann tapti ímóti í 9. umfari. Men Magnus Carlsen tapti, og so gjørdist tað til eitt fimta pláss við 10 stigum fyri 15 dystir.
Í hesum snartalvunum hava telvararnir havt 15 minuttir at telva í útgangsstøði. Nú komandi dagarnar verður so farið undir ta skjótastu talvdisiplinina, snartalv, har telvararnir einans hava tríggjar minuttir í útgangsstøði og so nøkur fá sekund fyri hvønn leik.
Eisini her er norðmaðurin millum favorittarnar, og her er tað, at spenningurin snýr seg um, hvørt Magnus Carlsen megnar at koma upp um 3.000 í styrkismeting, nakað, sum bert teldur higartil hava klárað.
HM í snartalvi gongur yvir tveir dagar. Tey telva 11 talv hvønn dagin.


c: text/html

text:
Atlantic Airways og Smyril Line styrkja ferðavinnuna
Vinnupolitikkur -
Tað er fantastiskt og mennandi at hoyra, at tvær av teimum størstu fyritøkunum í ferðafólkaflutningsvinnuni og sum virka altjóða, nú ætla at byggja tvey nýggj hotel í Tórshavn - henda vakstrarstrategi skapar valutainntøkur umframt nýggj og fleiri arbeiðspláss. Við hesum nýíløgum verður givið eitt ordans boost til menningina av ferðavinnuni
Tað er áhugavert at fylgja kjakinum um framtíðarætlanirnar hjá hesum fyritøkum, báðar hava stórar ætlanir um at byggja tvey hotellir í Tórshavn.
Hettar eru sólskinsøgur, har leiðslurnar í báðum feløgum hava rós uppiborðið.
Tað fall mær tí fyri bróstið, at Vinnunevndin hjá Løgtinginum hevur kallað landsstýrismannin í vinnumálum til samrøðu, serliga um ætlanirnar hjá Atlantic Airways at byggja hotel.
Soleiðis um eg skilti forkvinnuna í vinnunevndini í útvarpssamrøðu, segði hon, at Atlantic Airways fyrst og fremst skuldi útvega ferðafólki bílagar og góðar ferðaseðlar.
Jamen, tað kann saktans lata seg gera, nevnliga við at økja um inntøkumøguleikarnar við einum hotelli - eisini kallað vertikal integratión í veitingarketuni hjá einari fyritøku. Eg ivist onga løtu í, at leiðslan í Atlantic hevur vektað fyrimunir og vansar og tikið hædd fyri tí økta váða at byggja eitt hotel.
At hesi feløgini í ferðavinnuni gera hesar íløgur, nevnliga fyri at økja um inntøkumøguleikarnar og skapa arbeiðspláss, skulu vit fegnast um.
Vit hava bíðað leingi eftir, at aktørar, almenn og privat vinnufeløg, gera hesar íløgur, sum eru so hart tiltrongdar í ferðavinnuni, soleiðis at vit nú seta inn at fáa fleiri ferðafólk til landið - hetta eru sólskinsøgur, sum eiga rós uppiborði.
Lat kapital og virkisfús framtíðarrættað feløg, almen sum privat vinnufeløg, sleppa at menna okkara vinnu og land.
Vit hava tosað nokk um ferðavinnu, nú skal handlast - hesi feløgini gera nakað ítøkiligt við at menna Føroyar sum ferðamannaland.
Annfinn Brekkstein
RN

robotstxt: allowed

filter: keep


text:
Fjaðragrúkur (fjaðragrúkaættin)
Chirolophis ascanii (Walbaum, 1792)
Stødd: Fjaðragrúkur verður upp í 30 cm langur, vanliga 15-20 cm langur.
Dýpi: Hann er ikki í sjóvarmálanum, men annars úr taranum út á umleið 20 metrar, tó er hann eisini fingin úti á bæði 100 og 280 metra dýpi.
Litur: Hann er gulbrúnur, flekkutur. Hann hevur svartar ella reyðgular vøkstir við eyguni.
Lýsing: Fjaðragrúkur er lítil og tunnvaksin fiskur. Hægstur er hann við fremra enda á ryggfjøðurini. Hann hevur tveir vøkstir við eygað. Ein størri oman fyri og ein minni framman fyri hvørt eyga. Aftur frá teimum størru eru nakrir heilt smáir aftur móti ryggfjøðurini. Siljafiskar hava fremst á ryggfjøðurini ein ella tveir slíkar vøkstir. Hann hevur eina ryggfjøður eftir øllum bakinum, hon hevur bara harðar teinar, og eina gotfjøður, við bleytum teinum, frá gotinum aftur í klingruna. Hann hevur fittligan, rundaðan stert, stórar uggafjaðrar og smáar búkfjaðrar. Kjafturin er lítil. Hann hevur striku.
Eyðkenni: Vøkstirnir á høvdinum. Ryggfjøðurin við hørðum teinum.
Týdningur: Fjaðragrúkur hevur ikki vinnuligan týdning.
da: Buskhoved, en: Yarrell’s blenny, fr: Chirolophis, ís: Kambhríslingur, no: Hornkvabbe, tý: Buschträger
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Signhild Joensen frá Ægir svam seinnapartin sín allerbesta 100 metur ryggsvimjing nakrantíð í langabana, har hon í Bergen Swim Festival 2018 gjørdi stórt Føroyskt met við tíðini 1:03.01. Hon átti sjálv gamla metið, sum hon settið fyri einari viku síðani, nevnliga tann 7. apríl í Páls høl í Vágil við tíðini 1:03.34.
Vinnari gjørdist Ingeborg Vassbakk Løyning frá Norra og tað var júst henni Signhild vann á ígjár í 50 metur ryggsvimjing. Tíðin hjá Ingeborg var 1:02.07 og tað rakk til Nordisk Junior Rekord.
Flott svomu av teimum báðum og stórt tillukku við Føroyska metinum Signhild Joensen.
SáH


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
Fyri at fyribyrgja vindskaðar, nú veturin stendur fyri durum,
heitir brunaumsjónarmaðurin á borgararnar um
at tryggja leysar lutir, sum eru uttandura, og at taka leysar lutir inn,
so teir ikki fúka í vindinum og gera skaða.
11. Sep 2018
Vestmannadagar 2018 - fiskikapping
Hósdagin 20. september kl. 17.00 - 19.00 verður fiskikapping fyri børn. Kappingin fer fram á keiini niðan fyri fiskavirkið. Tann, sum fær størstu nøgdina í kiloum, vinnur. Vinningar, sum eru gávukort til Disvoy, verða latnir til nr. 1, 2 og 3 í
10. Sep 2018
Vestmanna Kvøldskúli veturin 2018/2019
Treytað av nóg stórari luttøku og góðkenning frá myndugleikunum verða hesi skeið í vetur. Tilmelding fer fram millum kl. 17 og 20.Seinasta freist at melda til er 5. oktober 2018. Kvøldskúlaskráin fyri veturin 2018/2019 Skráin fyri Vestmanna Kvøldskúla verður borðin í
10. Sep 2018
Vestmannadagar 2018: Lat-og-fá
Leygardagin 22. september kl. 13.00 – 16.00 verður skipað fyri Lat-og-fá marknaði í ítróttarhøllini. Á marknaðinum eru øll vælkomin at koma og fáa sær klæðir, leikur ella barnaútgerð púra ókeypis. Lat-og-fá marknaður hevur verið
09. Sep 2018
Vestmannadagar 2018 - Marknaðardagur
Leygardagin 22. september kl. 13.00 – 16.00 verður skipað fyri Marknaðardegi í Ítróttarhøllini. Tað, sum tú ikki longur hevur brúk fyri, kann vera júst tað, onkur annar leitar eftir. So
08. Sep 2018
Vestmannadagar 2018 - Vel Ársins borgara
Á fjórða sinni fer Vestmanna Bygdarráð at heiðra einum borgara, sum á einhvønn hátt hevur gjørt okkurt munagott bygdini at frama. Hetta kann vera við einstakari serligari hending ella við at hava arbeitt fyri einari søk til frama fyri Vestmanna gjøgnum
07. Sep 2018
Vestmannadagar 2018 - skrá
Skráin til Vestmannadagarnar 2018 verður borin í hvørt hús í vikuskiftinum.Til ber eisini at lesa skránna her. Aftur hesuferð er nógv á skránni, bæði nýggj tiltøk, og tiltøk, sum hava verið á Vestmannadøgum áður. M.a. verður skipað fyri stafettrenning fyri børn
05. Sep 2018
Gips má ikki brennast - Kunning frá IRF
Gips má ikki brennast Gips gevur sera dálkandi útlát frá sær, tá tað verður brent. Hugsið tí um umhvørvið og latið gips til tyrvingar - eisini allir smærri avskurðir. Gips er eitt náttúruligt tilfeingi, sum skal tyrvast. Umframt at brenningin av gipsi gevur
20. Aug 2018
Bókasavnið opið aftur
Í morgin týsdagin 21. august letur Vestmanna Bókasavn uppaftur aftan á summarsteðgin.Bókasavnið er opið týsdagar og hósdagar kl. 16 - 18. Vestmanna bókasavn hevur uml. 16.000 bøkur, umframt tíðarrit og avísir.Harafturat skipar bókasavnið fyri tiltøkum
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Ingi Samuelsen
01.08.2016 - 08:56
Tíðindi > Samfelag & Politikkur > Annað
Flagg-gølan er orsøkin til at grønlendska Nauja Lynge nú gevst við Felagnum Ríkisfelagsskapurin.
Í nøkur ár hevur Nauja Lynge verið ein íðin kjakari í donskum, grønlendskum og føroyskum miðlum til frama fyri samstarvið millum tey trý londini í ríkisfelagsskapinum. Men tann føroyski illviljin móti hesum samstarvinum hevur nú tikið pippið frá grønlendska kjakaranum, sum hevur sagt seg frá sum forkvinnu, og tí er felagsskapurin fyribils støðgaður at virka.
Í eini fráboðan, sum Nauja Lynge legði út á Facebookvangan hjá Rigsfællesskabet til Debat í gjár greiðir hon nærri frá avgerðini:
”At tað er fullkomuliga láturligt at flagga á skeiva degnum og enntá við einum skeivum flaggi er so nakað heilt annað. Men øll byrjan er trupul, og serliga tá tað ræður um kærleikan til tann norðuratlantiska partin av ríkisfelagsskapinum. Tí kærleikin vendir ikki altíð báðar vegir.
Tað er rúsandi deiligt og lívsjáttandi at fylgja stemninginum á tykkara tjóðardegi í Føroyum. Men eisini eitt sindur ræðandi. Tí tað gløðir ein nationalisma, sum ræðir meg. Tað er sum um tit leita eftir einum høvi til at fortelja okkum danskarum, hvussu nógv vit spæla harrafólk. Tað kann vera satt í nøkrum førum, men latið nú vera við at yvirtulka í navni nationalismunnar.
Eg havi leingi hugsa um hetta, men tykkara flagsøga gjørdi munin. Eg eri í dag farin frá sum formaður fyri Felagið Ríkisfelagsskapurin. Felagið støðgar fyribils. Vit halda, at vit hava verið við til at skapa eitt kjak um ríkisfelagsskapin, enntá mitt í eini sjálvstýrisbylgju. Men eg vil ikki longur vera við til at hála ríkisfelagsskapin niður yvir hvørki tykkum ella mínar landsmenn. Samstarv má vera sjálvboðið. Mín drívmegi var ein stórur kærleiki til øll trý londini í ríkisfelagsskapinum. Men tá kærleikin ikki verður vístur afturímóti, má ein finna aðrar vegir”.
Edmund Joensen, løgtingsmaður og fyrrverandi fólkatingsmaður, er føroyskt umboð í Felagnum Ríkisfelagsskapurin.


text:
Loyva 53% meiri veiðu av norðhavssild
ICES mælir til at strandarlondini kunnu hækka veiðuna eftir norðhavssild við 53 prosentum
Skipari: Manningin følir seg slepta upp á fjall
Manningin á Hoyvík gongur nú restina av árinum fyri einki Hoyvík úr Havn liggur restina av árini
Hoyvík hevur fiskað kvoturnar fyri 2018
Uppsjóvarskipið hevur verið til fiskiskap i ein triðing av árinum
Spennandi fyrilestur um nýhugsan innan fiskivinnuna 26. oktober
Spennandi fyrilestur um nýhugsan innan fiskivinnuna verður í Løkshøll fríggjadagin 26. oktober


text:
Næmingabókin er eins og undanfarnu bøkur í heimstaðarlærurøðini, Grindalokkur til 1. og Høgguslokkur til 2. flokk, uttan orð, men við nógvum myndum og tekningum. Lagt verður upp til, at næmingarnir ogna sær vitan út frá tí teir síggja á myndunum, vita frammanundan og fáa at vita frá læraranum, foreldrum og øðrum næmingum.
Næmingabókin er skipað í evnum. Hon hevur 25 opnur, sum viðgerða ymisk evni. Í 8 av opnunum verður arbeitt við oyggjunum í Føroyum. Ímillum opnurnar við oyggjum eru opnur, ið mynda sagnir frá teimum oyggjum, ið næmingarnir hava arbeitt við frammanundan.
Fremst í bókini er eitt árshjól, sum vent verður aftur til fleiri ferðir í skúlaárinum.
Eisini verður arbeitt við havbotninum, kortum, miðlum, minnisvarðum, kirkjum, samferðslu, dansi, høvuðsstaðinum og barnarættindum.
Ole Wich hevur teknað næmingabókina, sum eisini hevur nógvar fotomyndir.
Arbeiðsbókin til Eitukoppin hevur fleiri uppgávur enn arbeiðsbøkurnar til Grindalokkin, 1. flokkur og Høgguslo...
Í lærarabókini til Eiturkoppin eru uppskot um, hvussu arbeiðast kann við hvørjari einstakari opnu. Í lærarabók...


text:
Á hvørjum ári er jólagudstænasta í forhøllini á Landssjúkrahúsinum jólaaftan.
Í ár verður hon kl. 15.00, og fara børn at spæla ljóðføri undir gudstænastuni.
Bæði starvsfólk, sjúklingar og avvarðandi plaga at nýta høvi at koma í forhøllina hesa løtuna.
Á middegi jólaaftan verður borðreitt við smyrjibreyði, og kl. 17.00 verður jóladøgurði við dunnu á deildunum.
1. jóladag spælir Frelsunarherurin á P-økinum í Stóragarði (við føðideildina), og aftaná spæla tey uttanfyri psykiatrisku viðgerðareindina (P40).
Hetta er gomul traditión, og deildirnar plaga at opna vindeyguni, so sjúklingar hoyra tónleikin.


text:
Atgongumerkir
HER BER TIL AT KEYPA SÆR ATGONGUMERKIR TIL TEY STÓRU TILTØKINI, IÐ FØROYINGAFELAGIÐ SKIPAR FYRI. LEGG TIL MERKIS; TÚ MÁST VERÐA LIMUR FYRI AT KUNNA KEYPA ATGONGUMERKIR. KEYPIÐ VERÐUR GJØRT Í GJØGNUM PAYPAL SKIPANINA, HAR TIL BER AT NÝTA SÍN PAYPAL BRÚKARA, OG UTTAN PAYPAL BRÚKARA, KANST TÚ GJALDA VIÐ GJALDSKORTIÐ.
ATGONGUMERKIÐ VERUR SENT TIL TÍN Í EINUM TELDUPOSTI. Í HESUM TELDUPOSTI ER EIN SONEVND QR-KOTA. TÁ IÐ TÚ KEMUR TIL TILTAKIÐ, SKAL TÚ KUNNA VÍSA OKKUM TELDUPOSTIN, ANTIN Á PAPPÍRI ELLA Á TÍNARI SNILDTELEFON – TÁ KREVST AT SKERMURIN IKKI ER BROTIN.
Veitslan
Leygarkvøldið 25. november kl. 19.00 verður árliga jólaveitslan hjá Føroyingafelagnum í Aalborg. Borðreitt verður við lekkrum jólamati, tónleiki frá føroyska Una Debess og undirhaldi í fyrsta flokki. Kostnaðurin fyri limir er kr. 199, har í er veitsla og dansur.
Keyp atgongumerkið her!
Útselt!


text:
Hevur tú, ella eitt av tínum børnum, mist ella brotið eina tonn, eru nøkur góð ráð tit kunnu fylgja. Tað er til dømis stórur munur á, um talan er um vaksnamannatonn ella barnatonn, og sera umráðandi at tit fara til tannlæknan skjótast gjørligt.
Brotin tonn
Er talan um brotna tonn, ber til at goyma brotin petti í t.d. mjólk. Far til tannlæknan skjótast gjørligt. Ofta letur tað seg gera at líma brotin petti á aftur. Men tað er ikki altíð tann besta ella penasta loysnin. Ofta ber til hjá tannlæknanum at byggja tonnina upp aftur við plast, so væl at tað kann vera torført at síggja brotið aftur.
Mist vaksnamannatonn
Er talan um eina vaksnamannatonn, ber til at fylgja hesum ráðum, fyri at fyribyrgja at skaðin gerst størri.
- Finn tonnina, og tak hana upp við at halda um sjálva krúnuna. Nert ikki við rótina.
- Tað er frægast um tonnin kann setast uppá pláss aftur skjótast gjørligt (bert vaksnamannatenn). Er tonnin vorðin skitin, kann tonnin skolast undir rennandi køldum vatni í uml. 10 sekund. Minst til ikki at nerta við rótina. Set síðan tonnina uppá pláss aftur, við at trýsta spakuliga til sjálva krúnuna. Bít síðan varðisliga í eitt lummaturriklæð ella líknandi. Far so skjótast gjørligt til tannlæknan.
- Letur tað seg ikki gera, at seta tonnina uppá pláss aftur, er næst besta loysnin at bera tonnina í munninum, til tú kemur til tannlæknan. Tá er frægast at bera hana ímillum tínar fortenn og varrar. Verður tað ov leingi at ganga við tonnini í munninum, ber til at goyma tonnina í mjólk. Tonnin má ikki goymast í kranavatn ella vætu til eitt nú kontaktlinsur.
- Undir øllum umstøðum ræður um at ansa væl eftir rótini. Sjálvt smáir skaðar á rótina minka um líkindi fyri at tonnin skal lekja.
- Tíðin, frá tonnin er mist og til hon verður sett upp aftur, hevur stóra ávirkan á líkindi fyri at tonnin kann bjargast. Far til tannlæknan skjótast gjørligt.
Mist barnatonn
Finnur tú ikki tonnina, er tað upp til tannlæknan at gera av, um tonnin er mist ella ikki. Hetta ger tannlæknin sum oftast við røntgenmynd. Ofta fara barnatenn upp í kjálkabeini.
Er barnatonnin sligin út, er tað umráðandi at tú ikki roynir at seta barnatonnina uppá pláss aftur. Tá er vandi fyri at tú gjørt skaða á vaksnamannatonnina, sum kann vera á veg. Barnið skal til tannlækna skjótast gjørligt.
Tonn sum er sligin leys ella skeiv
Hava ein ella fleiri vaksnamanna- ella barnatenn fingið skaða, so tær eru leysar ella skeivar, skulu tit skjótast gjørligt fara til tannlækna.
Er talan um eitt barn, er tað umráðandi at tit syrgja fyri, at barnið ikki nertir harðliga við tonnina – heldur ikki við tunguni – og tað skulu tit heldur ikki gera. Hetta kann gera meiri skaða enn gagn


text:
Skúlin á Giljanesi: Nú kunnu øll koyra við skúlabussinum í skúla
mentan05-11-2017 - 16:54 - Jóanis Nielsen
Frá í morgin, mánadagin 5.november, sleppa øll børn við skúlabussinum í skúla. Leggið til merkis, at heimkoyringin er óbroytt.
Vága kommuna hevur nú givið játtan til, at øll skúlabørn í kommununi sleppa at koyra í skúla við skúlabussinum um morgunin.
Koyringin heim úr skúla er óbroytt. Tvs. at tað bert er 1., 2., og 3. flokkur, sum verða koyrd heim.
Nýggja koyringin kemur í gildið longu í morgin. Tá ið ein vika er farin, verður koyringin eftirmett.
Nýggja koyriætlanin er soleiðis.
Bussur 1:
07:25 úr Sørvági (Bert mánadag og týsdag)
07:30 úr Vatnsoyrum
07:35 av Heiðum (steðgar við steðgistøð í Miðvági og á Giljanesi)
07:48 úr Sørpum (steðgar á Giljavegi 54, á Giljanesi, gjøgnum Miðvág til 10.flokk og við skúlan í Miðvági)
08:00 úr Miðvági til Sørvágs (mikudag, hósdag og fríggjadag)
Bussur 2:
07:45 frá Gamla skúla í Sandavági (steðgar við Miðstaðarøkið)
07:48 frá barnagarðinum (steðgar á Giljanesi og við skúlan í Miðvági)


text:
Hallur av Rana 12.02.2018 (23:31)
Fær 48 tímar at leggja frá sær
Suðurafrikanski stjórnarflokkurin ANC, stytting fyri African National Congress, hevur givið sitandi forsetanum Jacob Zuma eina freist á 48 tímar at leggja frá sær. Um hann ikki ger tað sjálvboðin, so fer flokkurin at koyra hann frá. Tað skrivar suðurafrikanski public service miðilin SABC, sambært Reuters.
75 ára gamli Jacob Zuma hevur sitið við valdinum í Suðurafrika síðan 2009, men hevur seinnu árini javnan verið undir illgruna fyri at taka móti mutri, og er tað eisini ein muturgøla, ið nú tykist at fella forsetan.
Avgerðin um at geva forsetanum eina 48 tímar freist at leggja frá sær, bleiv tikin eftir ein átta tímar langan fund í floksleiðsluni.
ANC er gamli flokkurin hjá Nelson Mandela, og hevur flokkurin havt valdið í Suðurafrika síðan apartheid varð avtikið. Nelson Mandela gjørdist fyrsti forsetin hjá flokkinum, tá hann vann valið í 1994.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í summar verður 11. Summar Festivalurin hildin í Klaksvík, og fyri fyrstu ferð verður føroyska tónleikadrotningin Eivør Pálsdóttir eitt av føroysku høvuðsnøvnunum á festivalinum.
Tað hevur áður verið upp á tal, at Eivør skuldi syngja á Vágsbøi, og nú hevur tað umsíðir lukkast pørtunum at finna saman – og tað eru upp á tíðina, vildu mong sagt.
Eivør er eitt tað størsta føroyska tónleikanavnið nakrantíð, og hon er kend víðahvar fyri sín tónleik og sínar framúr góðu framførslur. Tað byrjaði við Ársins Songrødd og síðani Prix Føroyar við Clickhaze, men í meira enn 10 ár hevur Eivør verið okkara helst kendasti solistur.
Eivør hevur nógv at gera við framførslum og innspælingum úti í heimi, og hon verður roknað sum ein sonn stjørna á norðurlendska tónleikapallinum. Eivør hevur vunnið óteljandi heiðurslønir fyri sín tónleik í Føroyum, Íslandi og Danmark.
Sterkasta vápnið hjá Eivør er hennara fantastiska rødd, men hon er eisini dugnaligur komponistur og framúr tulkari av tónleiki.


text:
Stakgreinalestur á Føroyamálsdeildini
Føroyamálsdeildini bjóðar út fýra stakskeið, ið øll kunnu takast á bæði bachelor- og masterstigi
Í heyst kunnu hesi stakskeið lesast á Føroyamálsdeildini
- nútíðarføroyskt
- fólkanavnafrøði
- kyn í norðurlendskum bókmentum og
- bókmentaligur kritikkur og ummæli
Tú kanst lesa meira um hvørja av stakgreinunum her. Á leinkinum finnur tú eisini umsóknarblað og tímatalvur.
Øll skeiðini kunnu lesast á bæði bachelor- og masterstigi, og telja 10 ECTS hvørt. Kostnaðurin fyri stakgreinalestur er 200 kr. fyri hvørt ECTS.
Umsóknarfreistin er 10. august 2017.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
- Tíðindi, mentan og ítróttur
Sigla nakrar túrar hóast samhugaverkfall verður
Ætlaða samhugaverkfallið mánadagin nervar ikki siglingina hjá Strandfaraskipum landsins til Fugloyar og Svínoyar, til Skúvoyar og til Nólsoyar.
Strandfaraskip landsins hava gjørt eitt uppskot, tey kalla, um siglingina mánadagin. Tað er á heimasíðuni hjá stovninum.
Sambært uppskotinum fer Smyril av Krambatanga kl.06.00 og av Havnini kl.21.15.
Teistin fer úr Skopun kl.06.45 og 16.35 og av Gomlurætt kl.07.25 og kl.17.20. Á báðum túrum verður lagt at í Hesti.
Sam siglir úr Klaksvík kl.06.40 og 18.30 og av Syðradali kl.07.00 og 18.50.
Slík sigling, tá arbeiðssteðgur er, er loyvd sambært sambært sáttmálum við yrkisfeløgini.
Bygdaleiðir eru veittar út til privat at reka. Har verður ikki samhugaverkfall.
Sí eisini


text:
14. apríl 2014Nr. 30
Løgtingslóg um at stovna partafelag og at byggja og reka undirsjóvartunlar millum Streymoy og Eysturoy og millum Streymoy og Sandoy, sum broytt við løgtingslóg nr. 54 frá 6. mai 2016
Stovnan av partafelagi
§ 1. Landsstýrismanninum verður heimilað at stovna partafelag, hvørs endamál skal vera at gera undirsjóvartunlar millum Streymoy og Eysturoy og millum Streymoy og Sandoy og hartil hoyrandi vegagerð, hava rakstur av tunlunum um hendur umframt aðra vinnu, sum hevur samband við hetta virksemi.
Stk. 2. Tunnilin millum Streymoy og Eysturoy verður í hesi lóg nevndur Eysturoyartunnilin. Tunnilin millum Streymoy og Sandoy verður í hesi lóg nevndur Sandoyartunnilin.
Stk. 3. Landsstýrismanninum verður heimilað at áseta navn felagsins, í hesi lóg nevnt: felagið.
Stk. 4. Landsstýrismaðurin tekur avgerð um øll viðurskifti, sum eru løgd til partaeigara felagsins at avgera á aðalfundi felagsins.
Stk. 5. Landsstýrismaðurin skal góðkenna starvsskipan fyri nevnd og stjórn felagsins, eins og landsstýrismaðurin skal góðkenna samsýningina til nevnd og stjórn felagsins.
Ognarviðurskifti
§ 2. Partabrøv felagsins eru ogn landsins.
Stk. 2. Tað er ikki loyvt felagnum at luttaka í fusión, klovningi ella aðrari yvirtøku av virki, sum hevur við sær, at onnur enn landið gerast eigarar av partabrøvum í felagnum.
Stk. 3. Felagið kann taka lán og ábyrgdarlán við at útskriva lánsbrøv til verkætlanina. Landsstýrismaðurin skal í síni heild góðkenna lánstreytirnar.
Stk. 4. Tá samlaða skuldin hjá felagnum er fult afturgoldin, íroknað ábyrgdarlán, verða allar ognir felagsins uttan viðurlag avhendaðar landinum til ognar.
§ 3. Felagið fær rætt til vegagerð og tunnilsgerð og ognarrætt til lidnu tunlarnar við tilhoyrandi vegi.
Stk. 2. Landsverk skal undir ábyrgd mótvegis landsstýrismanninum góðkenna tunnilsverkætlanirnar, herundir vegagerð og tunnilsgerð, áðrenn tunnilsarbeiðini verða sett í verk, og skipar í hesum sambandi fyri eftirliti við, at verkætlanirnar verða framdar samsvarandi góðkendu ætlanunum.
§ 4. Landsstýrismanninum er heimilað uttan viðurlag at avhenda til felagið tað verklagsarbeiði, allar forkanningar og annað tilfar, ið Landsverk hevur framleitt í sambandi við hesar verkætlanirnar og aðrar. Slík avhending hevur ikki skattligar avleiðingar við sær fyri felagið.
Játtan og veðhald
§ 5. Játtanin til verkætlanina, stór kr. 400 mió., verður ásett á fíggjarlógini soleiðis:
1) kr. 15 mió. í 2014
2) kr. 5 mió. í 2015
3) kr. 25 mió. í 2016
4) kr. 35 mió. í 2017
5) kr. 35 mió. í 2018
6) kr. 35 mió. í 2019
7) kr. 50 mió. í 2020
8) kr. 50 mió. í 2021
9) kr. 50 mió. í 2022
10) kr. 50 mió. í 2023
11) kr. 50 mió. í 2024
Stk. 2. Landsstýrismanninum verður heimilað at veita felagnum rakstrarstuðul eftir umsókn frá felagnum. Rakstrarstuðulin kann í mesta lagi vera kr. 10 mió. árliga frá tí árinum, Sandoyartunnilin verður tikin alment í nýtslu.
Stk. 3. 1) Felagnum er heimilað at tiltransportera játtan og trygd fyri minstu ferðslu sbrt. stk. 4, sum felagið hevur fingið frá landsstýrismanninum, og tilsøgn landsstýrismansins um komandi játtan til ognar og trygdar í sambandi við fígging felagsins av verkætlanunum.
Stk. 4. 1) Heimilað verður landsstýrismanninum at hækka partapeningin í felagnum ella at veita felagnum trygd fyri minstu ferðslu í Eysturoyartunlinum og Sandoyartunlinum til fígging av báðum nevndu tunlum.
Stk. 5. Hevur felagið ikki javnvág í sínum rakstri, skal landsstýrismaðurin góðkenna støddina á nýtslugjøldunum, sum felagið sambært § 7 hevur heimild at áseta.
Raðfylgja
§ 6. Felagið fer fyrst undir Eysturoyartunnilin.
Stk. 2. Fyrireikingarnar í sambandi við Sandoyartunnilin halda fram, og tá ið borað er ígjøgnum í Eysturoyartunlinum, verður farið undir at bora Sandoyartunnilin. Farið verður tó í seinasta lagi undir at bora Sandoyartunnilin í 2018.
Nýtslugjøld
§ 7. Tunnilseigaranum er heimilað at áseta og krevja inn nýtslugjøld frá teimum, ið nýta vegirnar og tunlarnar.
Ognartøka
§ 8. Landsstýrismaðurin kann ognartaka neyðugt lendi ella tilfar fyri at fremja verkætlanina, um so er, at semja ikki verður fingin við tey, sum hava rættindir yvir lendinum ella tilfarinum.
Stk. 2. Ognartøka verður gjørd móti fullum endurgjaldi.
Stk. 3. Ognartøka verður framd sambært Lov om forpligtigelse til jords afgivelse til offentlige veje, havne og landingssteder samt til offentlige skoler på Færøerne.
Stk. 4. Landsstýrismaðurin kann avhenda tað ognartikna til felagið fyri útveganarkostnað.
Skattlig viðurskifti
§ 9. Frá og við árinum, tá tunlarnir verða latnir upp fyri ferðslu, hevur felagið við grundarlagi í útveganarkostnaðinum rætt til skattligar avskrivingar samsvarandi reglunum um vinnuligar bygningar.
Stk. 2. Við útveganarkostnaðin skilst tær samlaðu byggiútreiðslurnar til vegir og tunnilsgerð o.a.
Vegstøða og linjuføring
§ 10. Eysturoyartunnilin og Sandoyartunnilin eru ikki partar av landsveganetinum sambært løgtingslóg um landsvegir við seinni broytingum.
Stk. 2. Landsstýrismaðurin hevur tó tær heimildir, sum eru ásettar í løgtingslóg um landsvegir viðvíkjandi ferðslu, vegum og tunlum.
Stk. 3. Skelting og avmerking skal gerast samsvarandi galdandi kunngerð og ferðsluavmerkingum. Øll skelting og vegavmerking skal góðkennast av ferðslumyndugleikanum og landsvegamyndugleikanum.
Stk. 4. Felagið hevur rætt til uttan viðurlag at hava tunlarnar íbundnar í almenna veganetið.
Stk. 5. Við íbinding í landsvegin skal felagið gera og rinda útreiðslurnar fyri møguliga umlegging av landsveganetinum. Felagið skal rinda fyri íbindingar uttan mun til, um tað er rundkoyring ella onnur íbinding. Um so er, at íbindingin kemur inn í landsveg, verður íbindingin partur av landsvegnum, og ognarrætturin fellur til landsstýrið.
§ 11. Eysturoyartunnilin verður lagdur sambært linjuføring norðan fyri Tórshavn við rundkoyring, har annar armurin kemur upp í Runavík og hin á Strondum.
Stk. 2. Sandoyartunnilin verður lagdur sambært linjuføring millum Gomlurætt og Traðadal.
Eftiransing
§ 12. Felagið hevur rætt til uttan viðurlag at fáa upplýsingar frá Akstovuni um skrásettar eigarar og brúkarar av akførum til tess at ansa eftir gjaldstaðnum.
Gildiskoma
§ 13. Henda løgtingslóg kemur í gildi dagin eftir, at hon er kunngjørd
Tórshavn, 14. apríl 2014
Kaj Leo Holm Johannesen (sign.)
løgmaður
Lm. nr. 77/2013
1) Broytt við løgtingslóg nr. 54 frá 6. mai 2016.


text:
Ein námsfrøðing til vøggustovu 30-35 tímar.
Ein námsfrøðing til barnagarðsstovu 30-35 tímar.
Um námsfrøðingur ikki søkja, verða hjálparfólk sett í tíðaravmarkað starv.
Vit vænta at tú:
- dugir at verða nærverandi og geva umsorgan,
- ert viðurkennandi,
- dugir at samstarva,
- dugir at arbeiða sjálvstøðugt og taka ábyrgd,
- er arbeiðsom/samur,
- tú hevur hug at verða við til at menna stovnin námsfrøðiliga, og er nýhugsandi.
Vit kunnu bjóða: .
Góðan ábyrgdarfullan og stabilan starvsfólkabólk, har fokus er á trivnaðin og mennigina hjá barninum.
Freistin at senda umsøkn er 01.07.18
Áhuga kunnu skriva til t-post drim@olivant.fo ella senda umsøkn til Dr. Ingridar M. barnagarð Jóannesar Paturssonargøta 13, 100 Tórshavn.
Nærri kunning um størvini fæst við at venda sær til leiðaran, Mary Ann Iversen á tlf. 212253


text:
Arbeiðsmarknaðarkanning: "Førleikamenning og arbeiðsmegi – tørvurin hjá føroyskum fyritøkum"
Seinastu tvey árini er talið av arbeiðsleysum í Føroyum vaksið nógv, og kom í november í fjør upp á umleið 1.700 fulltíðararbeiðsleys, ella fýra ferðir so nógv sum í november 2008.
Fyri at fáa betri innlit í viðurskifti á arbeiðsmarknaðinum og fyri at tryggja, at førleikamenningin hjá Arbeiðsloysisskipanini er í trá við tørvin á arbeiðsmarknaðinum, hava ALS og Granskingardepilin fyri Samfelagsmenning gjørt kanning av, hvør tørvur er á arbeiðsfólki, og hvørjar førleikar hjá arbeiðsfólki vinnuni tørvar.
Kanningin varð gjørd á heysti 2011 millum fyritøkur, sum eru limir í Føroya Arbeiðsgevarafelag.
Ætla at seta fleiri fólk í starv
Sambært kanningini ætla nógvar fyritøkur komandi árini at seta fleiri fólk í starv.
Orsøkirnar til hetta eru fleiri. Ein orsøk er, at ein partur av arbeiðsfólkunum fara frá vegna aldur. Ein onnur er, at fyritøkurnar komandi árini hava ætlanir um at vaksa um umsetningin, og hetta krevur fleiri arbeiðsfólk. Nógvar fyritøkur hava eisini ætlanir um at menna nýggjar vørur og at sleppa inn á nýggjar marknaðir – og hetta krevur eisini fleiri arbeiðsfólk.
Kanningin vísir eisini greitt, at føroysku fyritøkurnar hava tørv á útbúnum fólki við serligum førleikum.
Hava tørv á førleikamennandi skeiðum
Umframt tørv á arbeiðsfólki, so varð í kanningini spurt, um fyritøkurnar hava tørv á skeiðum, eftirútbúgving og førleikamenning. Har er niðurstøðan rættiliga greið: Flestu fyritøkur í kanningini siga seg hava tørv á førleikamennandi skeiðum.
Ein trupulleiki tykist tó vera, at fyritøkurnar bert í ávísan mun vita, hvørji skeiðstilboð eru í Føroyum; umframt at tey skeiðstilboð, sum eru, bert lutvíst eru nøktandi fyri fyritøkurnar.
Hóast fyritøkurnar siga seg hava tørv á skeiðum, so er tað tó rættiliga ymiskt, hvussu fyritøkur veruliga raðfesta førleikamenning. Bert helvtin av fyritøkunum senda fólk á førleikamennandi skeið eina ella fleiri ferðir um árið. Hartil hevur ein munandi partur av fyritøkunum ikki sett pening av á fíggjarætlanini til førleikamenning av arbeiðsfólkunum.
Nýggj vitan og styrkt grundarlag
Kanningin gevur nýggja vitan um partar av føroyska arbeiðsmarknaðinum, tá umræður tørvin á arbeiðsfólkum og tørvin á førleikamenning og hvussu førleikamenning verður raðfest. Eisini gevur kanningin eina mynd av, hvørjar vónir fyritøkur hava til framtíðina, bæði tá ræður um ætlanir at vaksa um umsetningin og at vaksa um talið av arbeiðsfólkum, og tá umræður ætlanum at menna nýggjar vørur og røkka inn á nýggjar marknaðir.
Hjá ALS er kanningin eitt gott amboð í skipanini av virkseminum. Føroyskar fyritøkur skulu komandi árini seta nógv nýggj fólk í starv, og við tí vitanini um, hvat slag av førleikum, tørvur er á, sum henda kanningin gevur, kann ALS neyvari leggja førleikamennandi virksemið til rættis og harvið vera við til at tryggja fyritøkum starvsfólk við røttu førleikunum.
Um kanningina
Kanningin varð gjørd millum fyritøkur, sum eru limir í Føroya Arbeiðsgevarafelag, sum umvegis teldupost fingu møguleikan at taka lut í einari spurnarblaðskanning. 109 fyritøkur luttóku í kanningini, sum Granskingardepilin fyri Samfelagsmenning á Fróðskaparsetri Føroya gjørdi í samstarvi við ALS.
Við í kanningini luttóku fyritøkur av flest øllum sløgum, undantikið fyritøkur innan landbúnað, og húsarhaldstænastur. Fyritøkurnar í kanningini høvdu tilsamans góð 2.600 fólk í arbeiði. Fyritøkur innan fiskiskap, umframt lands- og kommunalir stovnar, luttóku ikki í kanningini.
Kanningin kann takast niður í pdf-formati her.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
3. mai 1994Nr. 53
Kunngerð um umhvørvisreglur, sum seinast broytt við kunngerð nr. 111 frá 7. september 2009
Við heimild í § 4, § 35, stk. 2, § 45, § 72, stk. 3 og § 77 í løgtingslóg nr. 134 frá 29. oktober 1988 um umhvørvisvernd hevur landsstýrið fyrisett:
Kapittul 1
Alment reinføri
§ 1. Órudd o.a. Ikki er loyvt at lata órudd liggja og rekast. Bý- ella bygda(r)ráðið skal halda almenn pláss, vegir, áir, áarinntøk við veg og rennur rein, meðan avvarðandi eigari skal halda tún og onnur privat uttandura øki rein.
Stk. 2. Bý- ella bygda(r)ráðið kann geva boð um, at órudd og annað burturkast skal beinast til hóskandi stað, jvb. kunngerð um burturkast.
§ 2. Evja. Hyljar, tjarnir, díki, áir og løkir innangarðs skulu haldast rein, og kann bý- ella bygda(r)ráðið áseta nærri reglur hesum viðvíkjandi. Evjan úr teimum skal førast burtur og leggjast soleiðis, at hon ikki er til ampa fyri umhvørvið ella er til heilsuvanda.
§ 3. Toftir. Bý- ella bygda(r)ráðið kann geva eigara ella grundeigara boð um, at toftir og leivdir yvirhøvur av bygningum, og ikki liðugt bygd hús, sum standa at detta niður ella hava staðið hálvgjørd í nógv ár, skulu takast niður minst 15 cm undir lendið og um hvussu tey skulu verða beind burtur, jvb. tó løgtingslóg um friðan av fornminnum og bygningum.
§ 4. Skaðadýr. Verður komið fram á skaðadýr, sum kunnu vera til álvarsligan ampa ella heilsuvanda, skal bý- ella bygda(r)ráðið geva boð um, at neyðug tiltøk skulu fremjast til at beina fyri skaðadýrunum.
§ 5. Hvalvágir. Bý- ella bygda(r)ráðið skal ansa eftir, at hvalvágir ikki verða so dálkaðar, at vandi er fyri, at hvalur, sum verður dripin á vánni, ikki er egnaður til fólkamat, jvb. løgtingslóg um matvørur.
§ 6. Fýringsútbúnaður. Elvir oljufýrur, ovnur ella tílíkt til royk, dust, óljóð ella aðrar ampar fyri fólk, íð búgva nærindis, kann bý- ella bygda(r)ráðið geva boð um, at neyðug tiltøk skulu setast í verk til at fyribyrgja hesum.
§ 7. Akfør. Ikki er loyvt at hava motorin á akførum í gongd, tá ið tað ikki er neyðugt.
Kapittul 2
Ampar frá vinnuligum virksemi og ávísum frítíðarvirksemi
§ 8. Elvir vinnuligt virksemi, herundir vinnuligt, alment virksemi og alment og privat byggivirksemi, sum ikki er umfatað av kap. 5 í løgtingslóg um umhvørvisvernd, til dálking ella til heilsuvanda, kann bý- ella bygda(r)ráðið geva boð um, at neyðug tiltøk skulu setast í verk til at fyribyrgja hesum, herundir at avmarkingar skulu vera í tíðarskeiðnum, sum virksemið kann fara fram í.
Stk. 2. Stk. 1 er eisini galdandi fyri frítíðarvirksemi, herundir virksemi á ítróttarøkjum og í frítíðarfeløgum, um hetta elvir til álvarsligar óljóðampar fyri fólk, íð búgva nærindis.
Stk. 3. Ber ikki til at fáa bøtt um amparnar, ella verður ikki gjørt sum ásett av bý- ella bygda(r)ráðnum sambært stk. 1 og 2, kann bý- ella bygda(r)ráðið seta forboð fyri virkinum ella virkseminum.
Kapittul 3
Vernd av vatnveitingarlendum
§ 9. Dálking av vatnveitingarlendum. Ikki er loyvt at dálka vatnveitingarlendi, herundir koyra í ella á tey taðfall, so tað setur omaní, breiða ella grava niður ella goyma tílíkt so nær vatnveiting ella løkum, ella vaska á tílíkum støðum, so vandi er fyri, at vatnið verður dálkað av tí.
Stk. 2. Alt vatn, sum rennur í vatnbrunnar, ið standa innangarðs, ígjøgnum bø ella annað velt ella taðað lendi, skal verða veitt gjøgnum rør.
Stk. 3. Har, sum drekkivatn verður tikið, skal bý- ella bygda(r)ráðið seta upp skelti, sum týðiliga boðar frá, at øll dálking er bannað.
§ 10. Verndarøki. Bý- ella bygda(r)ráðið skal fyri vatnveitingarvirki, ið tekur vatn úr áum, løkum, keldum ella vøtnum, skipa eitt verndarøki, har ikki er loyvt at reka vinnulívsvirki, stovnar, tjaldstaðir ella tílíkt, ella at goyma evni, ið kunnu dálka vatnveitingarvirki.
Stk. 2. Bý- ella bygda(r)ráðið skal bera so í bandi at tað, ið lagt verður undir verndarøki, verður tinglýst á avvarðandi ogn við raðfesti framman fyri øll onnur rættindi í ognini.
Stk. 3. Bý- ella bygda(r)ráðið kann seinni gera broytingar í verndarøkinum og góðkenna einstøk viðurskifti, ið bannið sbrt. stk. 1 fevnir um.
§ 11. Nærri ásetingar. Bý- ella bygda(r)ráðið kann geva tey boð ella seta tey forboð, ið neyðug eru til tess at tryggja at áir, løkir, keldur ella vøtn, ið vatnveitingarvirki nýta, ikki verða dálkað vatnveitingini at bága, t.d. við vask og við nýtslu hjá dýrum at drekka, herundir at størri ella minni víddir uttan um vatnveitingarlendi skulu verða innigirdar. Bý- ella bygda(r)ráðið kann seta forboð fyri at fiska ella sigla á slíkum áum, vøtnum ella brunnum, ella at hetta bert má fara fram eftir nærri ásettum treytum.
Stk. 2. Møguligt endurgjald verður latið samsvarandi reglunum í kapittul 3 í løgtingslóg um umhvørvisvernd.
Kapittul 4
Vernd av baðvatni
§ 12. Uttandura baðvatn. Bý- ella bygda(r)ráðið hevur eftirlit við hyljum og byrgingum í áum, vøtnum og firðum, sum nýtt verða til svimjing, og skal gera regluligar sýnistøkur av hesum vatni til nærri kanningar.
Stk. 2. Staðfesta kanningar, at vatnið er dálkað ella óegnað til at svimja í, skal bý- ella bygda(r)ráðið kanna orsøkina til dálkingina og geva boð um, at neyðug tiltøk skulu setast í verk til at fyribyrgja hesum.
Stk. 3. Ber ikki til beinanvegin at avmarka dálkingina, skal bý- ella bygda(r)ráðið seta forboð fyri at svimja í økinum, til vatnið aftur er reint.
§ 13. Innandura baðvatn. Ikki er loyvt at fara undir bygging av svimjihyljum, sum ætlaðir eru almenningi ella nógvum fólki, uttan góðkenning frá bý- ella bygda(r)ráðnum. Hetta er eisini galdandi fyri hyljar á hotellum, tjaldstøðum, skúlum, frítíðarplássum og tílíkum, hóast hyljarnir bert eru ætlaðir teimum vitjandi.
Stk. 2. 1) Bý- ella bygda(r)ráðið skal hava regluligt eftirlit við svimjihyljum og tilhoyrandi økjum, herundir frárenslum, klosettum, brúsurúmum og umklæðingarrúmum, við atliti at vanligum reinføri og vatngóðsku. Bý- ella bygda(r)ráðið skal gera regluligar sýnistøkur til at kanna vatngóðskuna eftir nærri reglum, sum Umhvørvisstovan ásetir.
Stk. 3. Verða viðurskiftir staðfest, sum kunnu vera til vanda fyri heilsuna, skal bý- ella bygda(r)ráðið geva boð um, at neyðug tiltøk skulu setast í verk til at fyribyrgja hesum, og tað kann seta forboð fyri svimjing, um viðurskiftini ikki eru fingin í rættlag innan ásetta freist.
Kapittul 5
Frárensl av vatni, spillvatni, o.a.
§ 14. Spillvatn. Grundeigari hevur skyldu til at bera so í bandi, at spillvatn ikki setur inn á annan mans grund. Um so er, skal hann fyri egna rokning bøta um amparnar, og kann bý- ella bygda(r)ráðið áseta nærri reglur hesum viðvíkjandi.
§ 15. Góðkenning til húsabygging. Loyvt er ikki at fara undir húsabygging, uttan bý- ella bygda(r)ráðið hevur góðkent, hvussu grund- og omanávatnið skal veitast burtur, hvussu vera skal við spillvatni, og húsini mugu ikki verða tikin í nýtslu, fyrr enn bý- ella bygda(r)ráðið hevur váttað, at alt er sum fyrisett.
Stk. 2. Størri húsaumbyggingar koma undir somu reglu.
§ 16. Nærri ásetingar. Bý- ella bygda(r)ráðið kann geva boð um neyðug tiltøk á dálkandi ella heilsuvandaliga burturleiðing av spillvatni, regnvatni, omanávatni og grundvatni, herundir at gerast skulu frárenslleiðingar úr óbygdum økjum.
Stk. 2. Bý- ella bygda(r)ráðið kann geva boð um, at opnar veitir skulu leggjast í rør, um tær elva til vanda fyri dálking ella til heilsuvanda.
Kapittul 6
Klosett
§ 17. Gerð, reingerð, broyting og burturtøka av klosettum. Talið og innrættingin av klosettum í íbúðum, sethúsum og bygningum annars skal vera í samsvari við kommunala byggireglugerð ella loyvi frá bý- ella bygda(r)ráðnum.
Stk. 2. Í økjum við eini spillvatnsleiðing, sum bý- ella bygda(r)ráðið hevur góðkent, skulu klosett gerast sum vatnklosett.
Stk. 3. Bý- ella bygda(r)ráðið kann geva boð um ella áseta reglur um, at gerast skulu vatnklosett í íbúðum, sethúsum og bygningum annars, ella at talið av vatnklosettum skal økjast.
Stk. 4. Elva klosett til álvarsligar ampar ella heilsuvanda, kann bý- ella bygda(r)ráðið geva boð um, at klosettini skulu reingerast, broytast ella takast burtur.
§ 18. Almenn klosett. Bý- ella bygda(r)ráðið skal bera so í bandi, at gjørd verða vatnklosett til almenna nýtslu á støðum, har umstøðurnar tala fyri tí.
Kapittul 7
Rottangar, spillvatnsleiðingar o.a.
§ 19. 2) (Sett úr gildi).
§ 20. Spillvatn frá vatnklosettum. Spillvatn frá vatnklosettum skal leiðast í rørum til rottanga ella spillvatnsreinsiverk. Kommunstýrið kann áseta nærri reglur um tøming av rottangum og reinsiverkum, jvb. eisini kunngerð um spillvatnsevju.
Stk. 2. 1) Tað er ikki loyvt at taka í nýtslu rottangar, sum ikki lúka vanlig standardmál fyri rottangar, jvb. nærri tilvísing frá Umhvørvisstovuni.
Stk. 3. Útleiðing í uppsavningarbrunn má bert gerast eftir loyvi frá bý- ella bygda(r)ráðnum. Uppsavningarbrunnur má ikki setast nærri enn 2 metrar frá sethúsi ella grannamarki.
§ 21. 2) (Sett úr gildi).
Stk. 2. Hevur bý- ella bygda(r)ráðið lagt ella fer tað at leggja spillvatnsleiðing, hava eigarar av lendi, sum liggur nærindis, fyri egna rokning skyldu til at leiða egið spillvatn til felags spillvatnsleiðingina, og kann bý- ella bygda(r)ráðið áseta nærri reglur hesum viðvíkjandi.
Stk. 3. Bý- ella bygda(r)ráðið kann geva boð um, at hús ganga saman um at gera spillvatnsleiðing. Bý- ella bygda(r)ráðið skal geva boð um hetta, um spillvatnið frá einum øki elvir til álvarsliga dálking ella til heilsuvanda.
§ 22. Røkt av spillvatnsleiðingum o.t. Allar spillvatnsleiðingar, frárenslleiðingar, niðurlopsbrunnar o.t., skulu røkjast og reinsast so ofta, tað er neyðugt eftir árstíðini og viðurskiftunum annars, soleiðis at vandi ikki er fyri dálking ella til heilsuvanda.
Stk. 2. Bý- ella bygda(r)ráðið skal ansa eftir, at spillvatnsleiðingar, frárenslleiðingar, niðurlopsbrunnar o.t., feittbrunnar, oljuútskiljarar og spillvatnsreinsiverk verða hildin rein og í góðum standi.
Kapittul 8
Húsdýrahald
§ 23. Húsdýrahald. Í býum, býarlíkum bygdum og í meira býarlíkum býlingum kann bý- ella bygda(r)ráðið gera av, at húsdýrahald ikki er loyvt uttan góðkenning frá bý- ella bygda(r)ráðnum.
Stk. 2. Um so er, at húsdýrahald, sum ikki er umfatað av kap. 5 í løgtingslóg um umhvørisvernd, elvir til ampa, sum t.d. stink, gang, nógva flugu, nógva rottu, kann bý- ella bygda(r)ráðið geva boð um, at neyðug tiltøk skulu setast í verk til at fyribyrgja hesum, og í førum, tá ið ikki verður gjørt eftir boðunum, seta forboð fyri dýrahaldinum.
§ 24. Fjós, stallar o.t. Gólv í fjósi til neyt, ross, seyð o.t., skal vera steinsett ella stoypt. Flórurin skal vera úr vatntøttum tilfari.
Stk. 2. Frárensl frá fjósum, stallum o.t. skulu førast í køst, mykjubrunn ella tílíkt í tøttum leiðingum, jvb. eisini ásetingarnar í kapittul 7.
Stk. 3. Ikki er loyvt at hava fjós til neyt og ross í kjallarum uttan góðkenning frá bý- ella bygda(r)ráðnum. Góðkenning kann bert verða givin, um gólvið yvir fjósinum er úr betongi uttan lemm ella úr øðrum eins tøttum tilfari, og at tað hevur ljóara 30 cm2 til víddar pr. m2 gólvvídd í fjósinum, og gongur 1 metur upp um mønuna ella har, sum húsini eru hægst. Skal tað, sum eftir er av kjallaranum, nýtast til matgoymslu, skulu tøtt og heil skilarúm vera ímillum.
§ 25. Køstar, mykjubrunnar, súrhoyggjabrunnar o.t. Køstar, mykjubrunnar, súrhoyggjabrunnar o.t. skulu verða vatntættir bæði í botninum og til veggirnar, hava tætt lok ella annað, sum forðar fyri avguvan og luktampum, og mugu ikki verða settir nærri enn 8 metrar frá sethúsi, skúla, kirkju ella almennum vegi uttan so, at bý- ella bygda(r)ráðið metir tað vera ógjørligt hjá viðkomandi at seta tílíkan bygning so langt burtur frá.
Stk. 2. Køstar, mykjubrunnar og súrhoyggjabrunnar o.t. skulu tømast so ofta, at eingin vandi er fyri, at teir flóta yvir.
Stk. 3. Tøð frá køstum og mykjubrunnum skal nýtast til taðing soleiðis, at hetta ikki elvir til dálking av áum ella er til ampa fyri fólk, ið búgva nærindis.
Stk. 4. Bý- ella bygda(r)ráðið kann seta forboð fyri nýtslu av køstum, mykjubrunnum, súrhoyggjabrunnum o.t., tá ið nýtslan elvir til vanda fyri dálking ella heilsuvanda.
§ 26. Nærri ásetingar. Bý- ella bygda(r)ráðið kann áseta nærri reglur um bygging og reinhald av fjósum, stallum, seyða-, høsna- og dunnuhúsum, køstum, mykju-, súrhoyggja- og landbrunnum o.t. Bý- ella bygda(r)ráðið kann geva boð um neyðug tiltøk og steðga byggingum, um reglurnar ikki verða fylgdar.
Kapittul 9
Kirkjugarðar
§ 27. Bý- ella bygda(r)ráðið hevur eftirlit við líkhúsum og kirkjugørðum. Ikki er loyvt at taka kirkjugarðar, sum eru niðurlagdir, í aðra nýtslu uttan góðkenning frá Landslæknanum.
Stk. 2. Bý- ella bygda(r)ráðið skal tryggja, at grundvatnið í kirkjugørðum verður veitt væl og virðiliga burtur, og at eldri veitingar um neyðugt fáa ábøtur, soleiðis at grundvatnið kemur niður undir vanliga gravardýpd.
Kapittul 10
Eftirlit
§ 28. Atgerðir framdar av eftirlitsmyndugleikanum. Um boð ella forboð, sum verða givin við heimild í hesi kunngerð, ikki verða lýdd innan ásettu freist, kann eftirlitsmyndugleikin lata atgerðina verða framda fyri rokning tess, ið ábyrgdina hevur. Útreiðslurnar ber avvarðandi ogn.
Stk. 2. Tá ið atgerðir eru bráðneyðugar til tess at forða álvarsamari dálking ella spjaðing av dálkingini, ger eftirlitsmyndugleikin tað, ið neyðugt er uttan boð og fyri rokning tess, ið ábyrgdina hevur.
Stk. 3. Løgreglan er eftirlitsmyndugleikanum til hjálpar við fremjingini av heimildum sbrt. stk. 1 og 2, tá ið vandi er fyri álvarsamari dálking.
Stk. 4. Ásetingarnar í stk. 1-3 verða nýttar á sama hátt, tá eftirlitsmyndugleikin gevur boð um, at ólóglig viðurskifti skulu steðgast.
§ 29. Óreglulig viðurskifti. Verður eftirlitsmyndugleikin varugur við ólóglig viðurskifti, skal hann steðga hesum uttan so, at talan er um slík, sum skilliga hava lítið upp á seg.
Stk. 2. Er eitt dálkandi virki byrjað uttan góðkenning, loyvi, ímóti galdandi avgerðum um bann ella ímóti ásettum treytum, kann eftirlitsmyndugleikin krevja fyritøkuna, virkið ella útbúnaðin burtur.
§ 30. Atgongd hjá eftirlitsmyndugleikanum. Eftirlitsmyndugleikin hevur atgongd til almennar og privatar ognir at fáa til vega upplýsingar at nýta í avgerðum sbrt. hesi kunngerð. Um neyðugt er løgreglan myndugleikanum til hjálpar í hesum sambandi.
Stk. 2. Verður tað kravt skal lógváttan sýnast fram.
§ 31. 1) Eftirlit hjá kommunufelagsskapi ella Umhvørvisstovuni. Kommunustýrum er, eftir at hava boðað landsstýrismanninum frá hesum, heimilað at leggja eftirlitsuppgávur sínar eftir hesi kunngerð til kommunufelagsskap ella Umhvørvisstovuna.
Stk. 2. Umhvørvisstovan hevur eftirlit við fyritøkum, virkjum og útbúnaði, sum kommunustýri eigur í ella rekur.
Stk. 3. Um kommunustýri ella kommunufelagsskapur ikki røkir tær eftirlitsuppgávur, sum eru álagdar kommunustýrinum eftir hesi kunngerð, kann Umhvørvisstovan geva kommunustýrinum boð um, hvussu viðurskiftini skulu fáast í rættlag, ella landsstýrismaðurin kann geva boð um, at eftirlitið heilt ella partvíst skal verða framt av Umhvørvisstovuni.
Stk. 4. Um illgruni er um álvarsligt brot á hesa kunngerð, kann Umhvørvisstovan fremja beinleiðis eftirlit uttan um eftirlitsmyndugleikan á staðnum.
Stk. 5. Eftirlit hjá Umhvørvisstovuni eftir stk. 1 og 3 verður útint fyri rokning kommunustýrisins.
§ 32. 1) Góðkenning av kommunalum reglum. Áðrenn tær kunnu fáa gildi, skal Umhvørvisstovan góðkenna reglur, sum bý- ella bygda(r)ráðið ásetur við heimild í hesi kunngerð.
Kapittul 11
Avgerðir eftir hesi reglugerð
§ 33. Skrivligar ella munnligar avgerðir. Avgerðir eftir hesi reglugerð skulu fráboðast skrivliga til tann ella tey, sum vara av. Tá bráðneyðug tiltøk mugu gerast til at fyribyrgja álvarsligari dálking, kunnu boð ella forboð gevast munnliga. Ein munnliga avgerð skal skjótast gjørligt eisini fráboðast skrivliga.
§ 34. Upplýsing um kærumøguleika. Ein avgerð skal veita upplýsing um, hvønn myndugleika avgerðin kann kærast til og freistina fyri hesum.
§ 35. Freist fyri at fylgja avgerðum. Í boðum ella forboðum skal í sambandi við avgerðina vera ásett ein freist fyri at fylgja avgerðini. Í teimum førum, ið nevnd eru í § 33, har bráðneyðug tiltøk mugu gerast, kann verða avgjørt, at avgerðin skal fylgjast alt fyri eitt.
§ 36. Málsinnlit og rættindi til at bera síni sjónarmið fram. Áðrenn avgerð verður tikin um boð ella forboð, skal móttakarin hava skrivliga frásøgn og kunnast um, at hann hevur rætt til málsinnlit og til at bera síni sjónarmið fram. Móttakarin eigur í hesum sambandi at fáa áheitan um at veita upplýsingar, ið kunnu lýsa kostnað, fyrimunir og vansar við avgerðini.
Stk. 2. Vikið kann verða frá frásøgn sum nevnd í stk. 1, um bráneyðug tiltøk mugu gerast, ella um frásøgn eyðsýnt kann ætlast at vera óneyðug.
§ 37. Ólóglig viðurskifti. Ásetingarnar í §§ 35 og 36, stk. 1, verða ikki nýttar til fráboðan um at steðga ólógligum viðurskiftum.
Kapittul 12
Kærumál og undantaksloyvir
§ 38. 1) Kærumyndugleiki og kærufreist. Avgerðir hjá kommunustýrunum eftir hesi reglugerð kunnu innan 4 vikur kærast til Umhvørvisstovuna. Fellur kærufreistin á ein leygardag ella sunnudag, verður hon longd til næsta gerandisdag.
Stk. 2. 1) Avgerðir hjá Umhvørvisstovuni ella Landslæknanum kunnu kærast til Føroya Landsstýri.
§ 39. Steðgur fyri boði ella forboði. Ein kæra setir steðg fyri einum boði ella forboði til avgerð frá kærumyndugleikanum fyriliggur ella kærumyndugleikin avgerð annað.
Stk. 2. Tann myndugleiki, sum tekur avgerðina um boð ella forboð, kann kortini, tá serligar orsøkir eru til tað, samstundis við boðinum ella forboðinum gera av, at tað skal fylgjast uttan mun til kæru. Um hendan avgerð verður kærd, skal boðið ella forboðið fylgjast til kærumyndugleikin avgerð annað.
Stk. 3. Byggi- og tilgerðararbeiði, ið neyðug eru til at kunna nýta eitt loyvi ella eina góðkenning, kunnu ikki setast í verk áðrenn kærufreistin eftir § 38 er úti.
§ 40. 1) Landsstýrið kann í serligum føri geva undantaksloyvir frá ásetingunum í hesi kunngerð, tá avvarðandi kommunustýri og Umhvørvisstovan geva sítt tilmæli til hetta.
Kapittul 13
Revsi- og gildisreglur
§ 41. Revsireglur. Er harðari revsing ikki uppiborin sambært øðrum reglum, verður við bót revsaður tann, ið
1) ikki heldur § 1, stk. 1, § 2, § 7, § 9 stk. 1 og 2, § 13, stk. 1, § 14, § 15, § 17, stk. 1 og 2, § 19, § 20, § 21, stk. 1 og 2, § 22, § 24, § 25, stk. 1, 2 og 3, § 27, stk. 1, og § 39, stk. 3,
2) ikki heldur treytir í loyvum ella góðkenningum givin við heimild § 13, stk. 1, § 15, § 19, § 20, stk. 3, § 21, stk. 1, § 23, stk. 1, § 24, stk. 3, § 27, stk. 1.
3) ikki ger eftir avgerðum við heimild í § 1, stk. 2, § 3, § 4, § 6, § 8, § 10, stk. 1 og 3, § 11, § 12, stk. 2 og 3, § 13, stk. 3, § 16, § 17, stk. 3 og 4, § 21, stk. 3, § 23, § 25, stk. 4, og § 31, stk. 3.
Stk. 2. Revsingin kann herðast til hefti ella fongsul í upp til eitt ár, um brotið er framt við vilja ella av grovum ósketni, og um tað við brotinum er
1) voldur skaði á umhvørvið ella elvdur vandi fyri tí, ella
2) fingin ella ætlaður peningaligur fyrimunur fyri viðkomandi ella onnur, heruppií við sparing.
Stk. 3. Fremur partafelag, lutafelag ella líknandi brot á hesa kunngerð, kann sektarábyrgd verða áløgd felagnum sum slíkum. Er brotið gjørt av kommunustýri ella kommunufelagsskapi, kann bý- ella bygda(r)ráðnum ella kommunufelagsskapinum verða álagt bót.
Stk. 4. Málini verða viðgjørd sum løgreglumál. Rættarmeðalin í rættargangslóginnnar kapitlum um at leggja hald á og rannsókn kunnu nýtast í sama mun sum í statsadvokatmálum.
§ 42. Gildisreglur. Hendan reglugerð kemur í gildi 30 dagar eftir at hon er kunngjørd.
Stk. 2. Samstundis fara úr gildi:
1) kunngerð nr. 68 frá 29. september 1969 um eina standard heilsusamtykt, sum broytt við kunngerð nr. 57 frá 8. juli 1985 í teimum kommunum, sum hon er sett í gildi fyri,
2) kunngerð nr. 63 frá 14. september 1976 um heilsusamtykt í Tórshavnar kommunu, sum broytt við kunngerð nr. 103 frá 5. september 1988 og
3) heilsusamtykt fyri føroysku bygdakommunurnar frá 9. september 1933 í teimum kommunum, sum hon er sett í gildi fyri.


text:
Kunngerð nr. 63 frá 11. desember 1962 um tinglýsing, sum seinast broytt við kunngerð nr. 46 frá 12. mai 2010
Sambært løgtingslóg nr. 55 frá 16. august 1962 um tinglýsing (niðanfyri nevnd T.L.) § 50, smbr. §§ 7, 8, 9, 14, 17 og 23 ásetir landsstýrið:
I. Atgongdin til tinglýsingarinnar bøkur og aktir.
§ 1. 1) Almenningurin hevur atgongd til tinglýsingarinnar bøkur og skjøl.
Stk. 2. Fyri eitt ásett gjald hava øll rætt at fáa úrrit úr nevndu bókum og aktum. Úrritini skulu helst avgreiðast innan eina viku.
Stk. 3. 1 Tinglýsingarinnar bøkur og aktir mugu ikki verða latin til láns út av skrivstovuni hjá tinglýsingarmyndugleikanum.
Stk. 4. Vil onkur kanna skjøl í akt, skal umsjón vera við, so einki skjal verður tikið úr aktini.
Stk. 5.1 Kanning í tinglýsingarinnar bókum og aktum skal fara fram, meðan skrivstovan hjá tinglýsingarmyndugleikanum heldur opið.
II. Innlating og afturflýgging av skjølum.
§ 2. 1 Skjøl til tinglýsingar verða latin inn gerandisdagar í seinasta lagi kl. 12.
Stk. 2. Skjøl, ið eru latin inn á skrivstovuna, áðrenn nevnda innlatingartíð er farin, koma sama dag í dagbókina, meðan skjøl, ið koma seinri á skrivstovuna, koma í dagbókina gerandisdagin eftir. Skrivstovan hevur skyldu eftir áheitan at undirskriva kvittan gjørd av innlataranum, at skjølini eru innlatin.
Stk. 3. Verða innlatin skjøl ikki heintað, skal skrivstovan senda tey aftur skjótast gjørligt, tá tey eru innførd í tingbókina, ella persónbókina, ella eru víst burtur, smbr. tó § 18 stk. 2.
III. Oyðublaðsskjøl.
§ 3. Stk. 1. Pantibrøv, ið verða meldað til tinglýsingar, skulu vera skrivað á góðkend oyðubløð. Statsstovnar, stovnar undir landsstýri og løgtingi, føroyskir bankar og sparikassar og realkreditstovnar góðkendir av stati ella landsstýri kunna fáa serlig oyðubløð góðkend.
Stk. 2. Hesi góðkendu oyðubløð skulu vera gjørd soleiðis, at skjalsins sertekstur kann verða settur á fyrstu og aðru síðu á oyðublaðnum, meðan tær ásetanir, ið eru felags fyri øll av tí slagnum (tann fasti teksturin), skal standa á 3. og 4. síðu í skjalinum. Beint oman fyri útgevarans undirskrift skal skjalsins sertekstur hava eina váttan um, at hann gevur seg undir tær ásetanir, sum standa í vanliga (prentaða) tekstinum. Serteksturin endar við undirskrift útgevarans og um neyðugt við áriti til vitnis. Í pantibrøvunum og skaðaloysisbrøvum skal í sertekstinum skuldin vera sett fyrst (í pantibrøvum eisini rentu-, gjalds- og uppsagnartreytir), og síðani kemur tað, ið pantsett er, prioritetsstøðan og møgulig frammanfyri standandi heftingar, servituttir og onnur tyngsl.
Stk. 3. Er sumt av sertekstinum (s. 1-2) í einum góðkendum oyðublaði prentað, so er hetta bert vegleiðandi, men tann í stk. 3 nevnda manngongd viðvíkjandi sertekstinum má ikki verða broytt. Um so er, at skoytt verður uppí, strikað verður út ella rættingar gjørdar í tí fasta tekstinum (s. 3-4), mega hesar broytingar eisini vera tiknar við í skjalsins serteksti (s. 1-2).
Stk. 4. 1 Verður eitt pantibræv áteknað, skal síðutalsmerkingin halda fram, og talið á síðum skrivast beint áðrenn hvørja undirskrift. Er pantibrævið á forprentaðum oyðublaði, skal síðutalsmerkingin halda fram á viðheftum ørkum.
Stk. 5. 1 Úttøkuváttanir frá fútarættinum, smbr. T.L. § 12, og tær í T.L. § 13 nevndu almennu frásagnir verða givnar av viðkomandi myndugleikum á serligum oyðubløðum, og koma reglurnar í stk. 2-3 ikki í nýtslu í hesum førum.
Stk. 6. 1 Til skeyti, lutaseðlar, gávubrøv, festibrøv, traðarleigusáttmálar og onnur meira vanlig skjøl kunna verða góðkend serlig oyðubløð við vegleiðandi prentaðum teksti. Reglurnar í stk. 2-3 koma ikki í nýtslu hesum oyðubløðumm viðvíkjandi.
Stk. 7. 1 Eftir ummæli frá tinglýsingarmyndugleikanum góðkennir landsstýrismaðurin tey í stk. 1 og 4-5 nevndu oyðubløð.
Stk. 8. 1 Landsstýrismaðurin avger, hvør ið loyvi skal hava at selja tey í hesi grein nevndu oyðubløð og ásetir søluprísin á teimum. Øll oyðubløð, sum ikki serliga viðvíkja teimum í stk. 1, pkt. 2, nevndu stovnum o.ø. skula kunna fáast til keyps frá tinglýsingarmyndugleikanum.
IV. Endurrit og legitimatiónsskjøl o.a.
§ 4. Stk. 1. 1 Endurrit av teimum skjølum, sum verða latin til tinglesingar, skulu vera skrivað á endurritspappír góðkent av landsstýrismanninum. Endurritið skal vera týðuligt og gott at lesa. Er endurritið maskinskrivað, skal tað vera tað fyrsta eintakið ella tað fyrsta avritið úr maskinuni; endurritið av heimildarbrævi skal tó altíð vera tað fyrsta eintakið. Endurritið skal endurgeva tekstin, og ikki má vera longur millum linjurnar enn nýtist, eins og oyðusíður ikki mega kuta tekstin sundur.
Stk. 2. 1 Til endurrit av kortum verður nýtt endurritstilfar góðkent av landsstýrismanninum.
Stk. 3. 1 Er skjalið skrivað á tey í § 3 nevndu og av landsstýrismanninum góðkendu oyðubløð, skal endurritið eisini vera skrivað á oyðublað, sum landsstýrismaðurin hevur góðkent, smbr. § 3, stk. 6. Er oyðublaðið orðað samsvarandi reglurnar í § 3, stk. 2, skal bert serteksturin vera endurgivin í endurritinum.
Stk. 4. Til fútarættar- og uppboðssøluskeyti skal bert vera latið endurrit av sjálvum skeytinum og møguligum flutningum.
Stk. 5. Reglan í § 3, stk. 7, kemur á sama hátt í nýtslu viðvíkjandi endurritspappíri.
§ 5. Stk. 1. Stovnar skjal rættindi bæði í føstum eigindómi og leysafæ (t.d. tinglýstur skiftiúrdráttur), er nóg mikið at lata bert eitt endurrit, og skal hetta vera lagt í aktina hjá tí fasta eigindóminum, hagar víst verður í persónbókini. Viðvíkur hjúnasáttmáli, ómynduggerð ella fyriskipað lógverjumál bæði føstum eigindómi og leysafæ, skal bert vera latið eitt endurrit, og skal hetta vera goymt í persónbóksaktunum, hagar víst verður í tingbókini.
Stk. 2. Verður biðið um at fáa sama skjal tinglýst á fleiri eigindómum (t.d. grannastevnuviðtøkur, landbúnaðarstevnuúrskurðir o.tl.) er nóg mikið, at latið verður eitt endurrit, sum verður lagt í aktina hjá einum av eigindómunum. Til hesa aktina skal so vera víst á tingbóksbløðunum hjá hinum eigindómunum.
Stk. 3. Tá ið biðið verður um at fáa skeyti (ognarskjal) eisini tinglýst servituttstovnandi, skal tilmeldarin umframt endurrit av skeytinum eisini lata úrdráttarendurrit av tí, og skal har standa tað, sum nevnt er í skeytinum um servituttir, og hvørja prioritetsstøðu teir hava. Er einki úrdráttarendurrit latið, kann skeytið ikki verða lýst servituttstovnandi. Sama gildir eisini, um skeytið verður biðið um at fáa tinglýst eisini pantstovnandi ella sum annað skjal eisini.
Stk. 4. Tá ið tað av skjalinum sæst, at ein servituttur eftir sínum innihaldi bert viðvíkur einum matr. nr. av einum heilum føstum eigindómi, skal hann bert verða førdur á eigindómsblaðið hjá tí matr. nr., hann viðvíkur.
Stk. 5. Tá ið tað av skjalinum sæst, at ein servituttur eftir sínum innihaldi bert viðvíkur einum felagseigindómi, skal hann bert verða innførdur á blaðið hjá felagseigindóminum.
§ 6. Stk. 1. 1 Tá ið skjal verður tinglýst ella avlýst, skal tó eingin tinglýsing vera av legitimatiónsskjølum (útskrift úr handils- ella partafelagsskrá, útskrift úr nevndar- ella aðalfundarbók, eksekutorloyvi, verjumálsfyriskipan, fulltrú o.tl.). Tað sama er við skiftiútskrift, uttan so hon skal nýtast sum prógv fyri ognarrætti í føstum eigindómi. Tí skulu hesi skjøl ikki verða innførd í dagbók, tingbók ella persónbók, og heldur ikki skal endurrit vera latið av teimum, smbr. tó stk. 2. Afturímóti skal tinglýsingarmyndugleikin ansa eftir, at tørvandi legitimatiónsskjøl eru víst fram, áðrenn skjalið verður lýst ella avlýst, og skal á skjalið og endurritið viðmerkja, hvørji legitimatiónsskjøl eru víst fram. Legitimatiónsskjøl verða latin tilmeldaranum aftur samstundis við skjalinum.
Stk. 2. Til avlýsing – eisini lutvísa avlýsing – skal vera latin endurrit av kvittanini og endurrit av fulltrú, um kvittað er sambært eina tílíka.
§ 7. Tá ið áritið á áður lýstum skjali skal tinglýsast, skal tilmeldarans navn og bústaður vera sett í áritið. Á endurritinum skulu teir í T.L. § 9, stk. 3, kravdu upplýsingar standa og viðmerkt skal vera, hvørjum skjali áritið viðvíkur.
V. Frámerkið á føstum eigindómum. Samvirki millum matrikul- og tinglýsingarmyndugleikarnar.
§ 8. Í tinglýsingarlista, dagbók og persónbók skal matrikuleraður fastur eigindómur vera nevndur við sínum matrikulheiti og navninum á bygdini.
§ 9. 1 Tá sundurbýti verður loyvt, førir tinglýsingarmyndugleikin á blaðið í tingbókini hjá tí sundurbýtta eigindóminum tær broytingar, sum staðist hava av sundurbýtinum, haruppií matrikulfrámerki, stødd og tær serligu skyldur, sum sundurbýtisgóðkenningin møguliga hevur álagt einstøku lutum eigindómsins. Somu reglur eru galdandi, um sundurbýti ikki er farið fram, men matrikulfrámerki ella stødd eigindómsins eru broytt, ella um matrikulmyndugleikin áleggur eigindóminum serligar skyldur.
§ 10. 1 Tá ið skeytini til teir lutir, ið frábýttir eru eigindómum, skulu tinglýsast, verða nýggj eigindómsbløð ísett til lutirnar, sum nú skulu vera sjálvstøðugir eigindómar (T.L. § 22, stk. 3).
Kap. V .A. Eigaraíbúðir og lutaíbúðir 12)
§ 10 a. Áðrenn ella samstundis sum fyrsta skeytið upp á íbúð verður tinglýst, skal tilmelding um sundurlegging av eigindóminum í eigaraíbúðir ella lutaíbúðir latast inn.
Stk. 2. Við tilmeldingini skal liggja yvirlit yvir íbúðirnar og kort yvir hvørja íbúð og avrit av hesum. Í yvirlitinum skal tilskilast:
a) Hvar íbúðirnar liggja, tilskilað við matr. nr., gøtunavni, húsanr., hædd v.m.
b) Nummar á íbúðunum.
c) Vídd á íbúðunum.
d) Býtistalið hjá eigaraíbúðunum, um so er, at tílíkt er ásett.
e) Áljóðandi virði á lutum í vanligum lutaíbúðafeløgum.
f) Ognarbrøkin fyri lutir í serstøkum lutaíbúðum.
Stk. 3. Bæði kortini yvir tær einstøku íbúðirnar og tær í stk. 2, litra a-c nevndu upplýsingar, skulu verða váttað av matrikulmyndugleikanum.
Stk. 4. Tær í stk. 2, litra e-f nevndu upplýsingar skulu verða váttaðar av skrásetingarmyndugleikanum.
Stk. 5. Tilmeldingin skal burturvísast, um so er, at tey fyriskrivaðu skjølini og váttanir ikki fylgja við ella eru ógreið.
§ 10 b. Á blað eigindómsins í tingbókini verður viðmerkt, at eigindómurin er býttur sundur í eigaraíbúðir ella lutaíbúðir, við tilskilan av tilmeldingardegi og íbúðatali. Avritið av yvirlitinum og avritini av kortunum verða løgd í aktina.
§ 10 c. Tá ið eitt skeyti upp á eigaraíbúð ella lutaíbúð verður tinglýst, fær íbúðin eitt serstakt blað í tingbókini (eigaraíbúðarblað ella lutaíbúðarblað), har tilskilað verður matr. nr. á eigindóminum, nummar á eigaraíbúðini ella lutaíbúðini, lega, stødd og býtistal, um tílíkt er ásett. Samstundis verður avritið av kortinum yvir eigaraíbúðina ella lutaíbúðini flutt til aktina hjá íbúðini.
Stk. 2. Servituttir, tyngsl, pantirættindi v.m., sum eru tilskilað á eigindómsblaðnum, verða flutt til eigaraíbúðarblaðið ella lutaíbúðarblaðið. Flytingin kann fara fram við einari stuttari ávísing til eigindómsblaðið.
§ 10 d. Eigaraíbúðarbløðini og lutaíbúðarbløðini verða sett í tingbókina í nummarrøð, annaðhvørt aftan á blað eigindómsins í tingbókini, ella í eina serstaka deild av hesi. Tær vanligu reglurnar um eigindómsbløð verða samsvarandi nýttar um eigaraíbúðarbløð og lutaíbúðarbløð.
§ 10 e. Tá ið broytingar verða tinglýstar, sum viðvíkja teimum í § 10 a, stk. 2 nevndu viðurskiftum, verða reglurnar í § 10 a, stk. 2-5 nýttar samsvarandi. Verða støddirnar á eigaraíbúðunum ella lutaíbúðunum broyttar, verða ásetingarnar í §§ 21-24. í tinglýsingarlógini samsvarandi nýttar.
VI. Burturvísing frá dagbókini.
§ 11. Stk. 1. 1 Áðrenn skjal kann verða innført í dagbókina, skulu hesar treytir verða loknar:
1) Tað innlatna skjalið skal vera skrivað á góðkent oyðublað, um so er ásett sambært § 3. Við skjalinum skal fylgja endurrit skrivað á tað góðkenda endurritspappírið, og um tað í skjalinum verður víst til kort, ið ger tað lættari at skilja skjalið, skal endurrit av kortinum eisini fylgja við og vera skrivað á tað góðkenda endurritspappírið. Skjal og endurrit skulu vera skrivað samsvarandi ásetingarnar í §§ 3, 4 og 7 og hava við tørvandi upplýsingar fyri at kunna áseta gjaldið.
2) Skjal og endurrit skulu ovast á fyrstu síðu siga frá navni, bústaði (skrivstovu) og telefonnummari tilmeldarans. Viðvíkur skjalið føstum eigindómi, skal eisini eigindómsins møguliga matr. nr. vera tilskilað, og á heimildarbrøvum og pantibrøvum (eisini skaðaloysisbrøvum) skulu eisini standa gøta og húsa-nr., har tílík eru.
3) Á heimildarbrøvum og pantibrøvum (eisini skaðaloysisbrøvum), ið ikki eru útgivin av tí almenna, skal undirskrift útgevarans vera váttað av einum advokati ella tveimum øðrum sannvitnum. Starv og bústaður hjá vitnunum skal tilskilast, og skulu tey í orðum vátta, at undirskriftin er sonn, dagsetingin bein, og at útgevarin er myndigur.
4) Í pantibrøvum (eisini skaðaloysisbrøvum) og flutningum og úttøkuáritum á tílíkum skal standa annaðhvørt kreditors bústaður ella bústaðurin hjá øðrum persóni ella stovni, ið hevur rætt at taka ímóti tilsøgnum ella frásøgnum kreditors vegna. Tílík tilskilan tørvar ikki, um bústaðurin er almannakunnigur.
5) Tá ið pantibrøv (eisini skaðaloysisbrøv) í føstum eigindómi verða tinglýst, men heimild útgevarans verður ikki lýst samstundis, skal seinast tinglýsta heimildarbræv fylgja við, uttan so tilmeldarin leggur fram skrivliga váttan, ið sigur, at tað er blivið burtur, ella tað av aðrari gildari grund ikki fæst til vega. Í hesum føri má onnur legitimatión eftir nærri avgerð tinglýsingarmyndugleikans fylgja við, sum t.d. útgevarans handilsloyvi, starvsbræv, uppnevning, sveinabræv, fakfelagsbók, sjúkrakassabók, pass, koyrikort ella tílíkt ella fleiri skjøl av øðrum slagi, t.d. vígsluváttan, dópsváttan, brøv, kvittanir, limakort o.tl.
6) Til avlýsing og eisini lutvísa avlýsing skal fylgja við endurrit av kvittanini og fulltrú og endurrit av henni, um kvittað verður sambært fulltrú.
7) Tá ið flutningur av pantibrævi, ið er umfarsskjal, smbr. § 11 í lóg nr. 146 frá 13. apríl 1938 um skuldarbrøv, verður boðaður til tinglýsingar, skal flutningurin annaðhvørt verða skrivaður á skjalið ella fylgja við til at vísa fram fyri tinglýsingarmyndugleikanum. Tá tinglýst verður, fær skjalið átekning um, at flutningurin er lýstur. Sama er galdandi við øðrum átekningum um broytingar.
8) Tá pantibræv (eisini skaðaloysisbræv) í leysafæ verur meldað til tinglýsingar, skal útgevarans fulla navn og føðingardagur standa í skjalinum Dópsváttan (navnaváttan), prógv fyri navnabroyting ella aðrar sannanir fyri navni og føðingardegi skulu fylgja við. Við hjúnasáttmálum skulu tær somu váttanir hjá báðum hjúnum fylgja við.
9) Tá ið listi hoyrir við til skjalið, og hann hevur teir lutir við, sum skjalið viðvíkur, skal eisini listin vera undirskrivaður av pørtunum.
10) Verður tað ikki í servitutbrævi um staðbundnan vegrætt víst til matrikulkortið, hvar vegurin gongur, skal við tilmeldanini av skjalinum til tinglýsingar fylgja við avrit av matrikulkortinum, sum vísir, hvar matrikulmyndugleikin hevur teknað vegin, og eitt endurrit av kortinum.
Stk. 2. Eru tey frá nr. 1)-11) settu krøv ikki gjørd fulnað, verður skjalið burturvíst frá dagbókini.
Stk. 3. Letur tilmeldarin sjálvur skjalið til tinglýsingar, skal hann helst beinanvegin verða biðin um at rætta skeivleikan. Tekur tilmeldarin, hóast biðin um at rætta tað, skjalið ikki aftur, ella tað má verða aftursent, verður tað innført í dagbókina við einari lítlari viðmerking um orsøkina til, at tað er víst burtur, og fær tilmeldarin orsøkina at vita, møguligt við áriti á skjalið.
VII. Um hvussu dagbók og tinglýsingarlisti skulu verða gjørd og førd.
§ 12. 1 Dagbókin verður førd av starvsfólkum hjá tinglýsingarmyndugleikanum.
Stk. 2. Í dagbókina verða tey skjøl førd, ið koma til tinglýsingar, men ikki samleikaprógv, ið bert skulu vísast fram, smbr. § 6.
Stk. 3. Dagbókin verður førd og endað hvønn gerandisdag.
Stk. 4. Dagbókin skal siga frá skjalsins slagi og navni og bústaði tilmeldarans, og skal harumframt innihalda hesar upplýsingar:
a) Skeyti (heimildarbrøv):
1. Eigindómsins matr. nr.
2. Møguligt nummar á eigaraíbúð ella lutaíbúð
3. Adressan hjá matr.nr. (gøtunavn og húsanr.).
4. Keypspeningur ella annað gjald.
5. Keyparans og seljarans navn, og keyparans bústaður (um hesin ikki er almannakunnigur).
b) Pantibrøv, heruppií eisini skaðaloysisbrøv, í føstum eigindómi:
1. Matr. nr. á eigindóminum
2. Møguligt nummar á eigaraíbúð ella lutaíbúð.
3. Adressan hjá matr.nr. (gøtunavn og húsanr.).
4. Pantiupphæddin.
5. Panthavarans navn og bústaður, um hesin ikki er almannakunnugur. Pantsetarans navn og bústaður.
c) Onnur skjøl viðvíkjandi føstum eigindómi:
1. Matr. nr. á eigindóminum.
2. Møguligt nummar á eigaraíbúð ella lutaíbúð.
3. Møgulig peningaupphædd.
4. Navn og føðingardagur hjá pørtunum.
d) Pantibrøv, herundir eisini skaðaloysisbrøv í leysafæ:
1. Matr. nr. á eigindóminum.
2. Møguligt nummar á eigaraíbúð ella lutaíbúð.
3. Møgulig peningaupphædd.
4. Navn hjá pørtunum.
e) Hjúnasáttmálar:
1. Navn og bústaður partanna.
f) Onnur skjøl:
1. Navn og bústaður partanna
2. Møgulig peningaupphædd.
Stk. 5. Møguligar viðmerkingar verða førdar á serligum teigi.
Stk. 6. Beint verður fyri fullum dagbókum, tá 5 ár eru umliðin.”
§ 13. 1 (Strikað).
VIII. Frásøgn til eigaran.
§ 14. 1 Fær tinglýsingarmyndugleikin illgruna um, at skjal, ið latið er til tinglýsingar, er falskt ella falskað, skal hann beinanvegin lata eigarin á viðkomandi eigindómi fáa at vita um ta umbidnu tinglýsing.
IX. Burturvísing frá tingbókini og persónbókini. Freist at bøta um brek. Rættarviðmerking. Seinasta avgreiðsla.
§ 15. Stk. 1. Burturvíst frá tingbókini ella persónbókini eiga í øllum førum hesi skjøl at verða, ið verða biðin um at fáa tinglýst, um so er, at tey ikki longu eru burturvíst frá dagbókini:
1) Tey í T.L. § 4, stk. 2 og 4, nevndu skjøl um árlig gjøld og onnur skjøl, ið eru galdandi ímóti einum og hvørjum uttan tinglýsing t.d. leigusáttmálar við hálvárs og styttri uppsagnarfreist.
2) Skeyti frá persónum, sum ikki hava tinglisna heimild, uttan so hin tinglýsti eigarin hevur givið sítt samtykki (T.L. § 10, stk. 1).
3) Skaðaloysisbrøv, ið ikki hava tilskilað hægstamark á skuldini (T.L. § 10, stk. 3).
4) Servituttskjøl, ið einki siga um, hvør ella hvørji hava rætt at átala (T.L. § 10, stk. 5).
5) Skjøl, sum ganga ímóti serligum lógum, sum skerja sáttmálafrælsi ávísum eigindómum viðvíkjandi, ella sum skerja rættin til rættarsókn móti einum ávísum parti av eigindómum, tá ið henda skerjan sæst at vera innførd ella bókað á blaðnum í tingbókini hjá viðkomandi eigindómi.
6) 1 Skjøl, sum persónur gevur út, hóast hann bert hevur treytaða heimild, og einki er nevnt um treytina.
Stk. 2. Til avlýsing av pantibrøvum, ið eru umfarskjøl, smbr. lóg nr. 146 frá 13. apríl 1938 um skuldarbrøv § 11, skal annaðhvørt pantibrævið sjálvt leggjast fram kvittað ella prógv fyri, at tað er ógildað sambært rættaravgerð (mortifikatión eftir lóg nr. 145 frá 13. apríl 1938 um mortifikatión av virðisskjølum § 2, stk. 2, tvingsilssølu o.tl.); annars verður avlýsing noktað. Pantibrøv til statskassan, landskassan, Føroya Jarðagrunn, Føroya yvirformyndarastovn, Føroya Vanlukkutryggingarráð (peningaogn hjá tí føroysku avlamistryggingini), Tryggingarsambandið Føroyar, føroyskar sparikassar og teir realkreditstovnar, sum eru góðkendir av stati ella løgtingi, kunnu tó eftir avgerð sorinskrivarans verða avlýst móti kvittan frá honum, sum rættindi hevur eftir tingbókini. Onnur pantiskjøl kunnu bert verða avlýst eftir serligari kvittan, uttan so annað er tinglýst. Sáttmálar um hald, sum eru tryggjaðir við panti, kunnu verða avlýstir eftir deyðaváttan ella møguliga við samtykki frá búnum ella haldtakarans arvingum. Avlýsing av úttøku, lóghaldi o. tl. kann fara fram eftir serligari kvittan frá kreditor, ið rættarsókn hevur havt, uttan so annað er tinglýst, ella eftir útskrift ella frásøgn frá fútarættinum.
Stk. 3. Burturvísingin verður viðmerkt í dagbókini.
§ 16. Stk. 1. 1 Víst burtur frá tingbókini ella persónbókini verða eisini niðanfyri nevndu skjøl, sum biðin verða um at fáa tinglýst, tá ið neyðturviligar sannanir ikki fáast til vega ella neyðturviligt sundurbýti ikki verður framt, áðrenn tann av tinglýsingarmyndugleikanum ásetta freist er farin sambært T.L. § 13, stk. 3, smbr. § 16, stk. 4, og § 43, stk. 5:
1) Skjøl, har útgevarin letst at hava rætt at ráða, men hevur ikki víst tørvandi prógv fyri tí (t. d. eksekutorloyvi, fulltrú, skiftiútskrift, útskrift úr handils- ella partafelagsskrá, bygdar- ella hagaviðtøkubók o. tl.).
2) Heimildarbrøv viðvíkjandi einum parti av einum samlaðum føstum eigindómi ella av einum ómatrikuleraðum luti (T.L. § 10, stk. 1, og løgtingslóg nr. 64 frá 11. desember 1962 um matrikulering og sundurbýti v. m. § 21).
3) Pantibrøv (eisini skaðaloysisbrøv) viðvíkjandi parti av einum samlaðum føstum eigindómi ella av einum ómatrikuleraðum luti (T.L. § 10, stk. 1, og løgtingslóg nr. 64 frá 11. desember 1962 um matrikulering og sundurbýti v. m. § 22).
4) Brúkssáttmálar – undantiknir eru sáttmálar um hald og sáttmálar viðvíkjandi torvskurði, eyr- og sandtøku, kolahøgging, veiðing, fisking, fuglaveiði, grasning ella onnur avmarkað nýtsla – har latin verður til brúks partur av samlaðum føstum eigindómi ella matrikuleraðum luti fyri meira enn 10 ár (løgtingslóg nr. 64 frá 11. desember 1962 um matrikulering og sundurbýti v. m. § 22).
5) Skjøl viðvíkjandi eigindómshevd, tá ið tað við hevd vunna økið ikki er serliga matrikulerað ella í matriklinum er lagt til tann eigindóm, sum tað í veruleikanum hoyrir til (T.L. § 53 og løgtingslóg nr. 64 frá 11. desember 1962 um matrikulering og sundurbýti v. m. § 36, stk. 2).
6) 1 Avtalur, sum leggja fast ella broyta mark millum eigindómar, og matrikulmyndugleikin ikki hevur givið sína góðkenning (løgtingslóg nr. 64 frá 11. desember 1962 um matrikulering og sundurbýti v. m. § 36, stk. 1).
7) Skjøl, sum til tinglýsingina tróta tær í § 17 nevndu váttanir.
Stk. 2. Um burturvísingina verður viðmerking gjørd í dagbókina.
§ 17. 1 Áðrenn skeyti (heimildarbræv) aftaná sundurbýti verður ført í tingbókina, skulu hesar váttanir, árit og skjøl fyriliggja:
a) Váttan sambært § 22, stk. 1 í tinglýsingarlógini.
b) Skrivlig ella elektronisk kunning um sundurbýtisgóðkenningina og dagfesting hennara, um vídd ella markatal á tí frábýtta lutinum og serligar treytir, sum góðkenningin møguliga er gjørd við, smbr. løgtingslóg um matrikulering og sundurbýti v.m. § 21. Tinglýsingarmyndugleikin tryggjar, at samsvar er ímillum nevndu kunning og tingbók.
§ 18. Stk. 1. Í teimum í § 16 nevndu førum, skal tilmeldarin, tá ið hann sjálvur letur skjalið inn til tinglýsingar, helst beinanvegin við tilmeldanini verða biðin um at rætta brekið. Verður tað, ið skeivt er, ikki rættað á henda hátt, verður skjalið ført í tingbókina, ella persónbókina, við tilskiling av orðinum _fyribils“, smbr. T.L. § 16, stk. 3 og 4, umframt §§ 43, stk. 5, og 44, stk. 2, og skjalið fær árit um fyribils innførsluna, og sett verður freist til rættingina. Er skjalið eitt av teimum, sum nevnd eru í § 16, stk. 1, pkt. 2-6, verður henda fyribils innførsla gjørd á blaðnum hjá tí samlaða eigindóminum undir tyngsl.
Stk. 2. 1 Er brekið, sum er til hindurs fyri fullfíggjaðari lýsin av skjalinum, eitt av teimum, sum eru nevnd omanfyri í § 15, stk. 1, pkt. 2-6, verður skjalið latið tilmeldaranum aftur, tá ið henda fyribils lýsing er gjørd..
Stk. 3. 1 Er rættingin ikki gjørd, áðrenn tann setta freistin er farin, og hon ikki verður framlongd, verður skjalið strikað úr tingbókini ella persónbókini.
Stk. 4. 1 Hjá tinglýsingarmyndugleikanum verður førdur ein listi við fyribilslýstum skjølum við tilskilan av tilhoyrandi freistini.
§ 19. Umframt í teimum í T.L. § 15, stk. 4 og 5, nevndu førum skal rættarviðmerking verða givin í líknandi førum, serliga tá ið ov lítið er tilskilað um servitutt í mun til tað, sum í tingbókini stendur, ella tá ið broytingar í treytunum á pantirætti krevja samtykki frá aftanfyri standandi ella javnbjóðis panthavara sambært T.L. §§ 40 og 41, og tílíkt samtykki ikki fyriliggur áðrenn tinglýsingina, ella har ein eigindómur áðrenn tinglýsingina av skeyti ikki er gjørdur leysur fyri pantiskuld, og henda ikki sambært skeyti skal verða yvirtikin av keyparanum.
§ 20. Stk. 1. 3) Tá ið skjal er innført í tingbókina ella persónbókina, fær tað og endurritið árit um, at tað er tinglýst.
Stk. 2. Verður skjal víst burtur frá tingbókini ella persónbókini, fær tað árit um burturvísingina og orsøkina til tess.
Stk. 3. Avgreiðslan av teimum til tinglýsingar innlatnu skjølum skal verða løgd soleiðis til rættis, at eftirkannan av skjølunum og fyribils ella fullfíggjað innførsla í tingbókina ella persónbókina ella burturvísing verða framd í tí í T.L. §§ 16, stk. 5, og 44, stk. 2, nevndu freist.
X. Um hvussu tingbókin er innrættað og verður førd. Tingbóksaktirnar.
§ 21. 1 Tingbókin verður førd av starvsfólkum hjá tinglýsingarmyndugleikanum.
§ 22. Stk. 1. Tingbóksbløðini verða savnað í bind og býtt sundur eftir sýslunum, og hvør sýslan aftur býtt sundur í tey matrikuleringsumráði, sum til hennara hoyra. Í hvørjum bindi verða eigindómsbløðini løgd í matr. nr. røð.
Stk. 2. Eigindómsbløðini hjá ikki matrikuleraðum eigindómum t.d. bygningingar settir á leigað lendi ella á sjóøki verða savnað í tey bind, sum hoyra til tað plássið.
Stk. 3. Fremst í hvørjari tingbók verður sett eitt blað fyri hvørja markatalsbygd, sum bókin fevnir um. Eisini kunnu verða sett eitt ella fleiri ávísanarbløð til felagseigindómar. Á hesi bløð verða førd fyri hvørt matrikuleringsumráði allir felagseigindómar á umráðnum við tilskilan um slag og – um tílík eru – navn og matr. nr. Aftanfyri hesi ávísanarbløð verða sett eitt ella fleiri onnur ávísanarbløð, sum innihalda lista við ølum matr. nr., ið hoyra til viðkomandi tingbók. Til tey matr. nr., sum ikki hava blað sjálvi, ella sum ikki longur eru í matriklinum, verður tað matr. nr. at tilskila, á hvørjum blaði hetta matr. nr. verður ført, ella á hvørjum tað er tikið burtur.
§ 23. Stk. 1. Ovast á fyrstu síðu á hvørjum eigindómsblaði skal standa eigindómsins matrikulheiti og navn hansara, um hann hevur eitt. Síðani kemur eigindómsins stødd (vídd, markatal ella tílíkt) umframt teir partar, eigindómurin eigur í felagseigindómum. Tá ið til- og fráskriving fer fram, skal støddin á tí tilskrivaða ella fráskrivaða lutinum verða tilskilað. Aftaná støddardeildina verður at seta í eini serligari viðmerkingardeild hvat slag av eigindómi talan er um, eginleiki o. tl. umframt tær serligu skyldur, honum kunnu vera álagdar við lóg ella av matrikulvaldinum.
Stk. 2. Síðani koma í 3 deildum tey rættindi, sum havast til eigindómin. Í 1. deild standa heimildir, smbr. T.L. § 10, stk. 4. Áraka skeyti verður keypslupeningurin settur, og áraka onnum heimildarbrøv tað í skjalinum skrivaða eigindómsvirði. Í somu deild verða eisini førdar frásagnir um ómynduggerð, bandleggjan, trotabúgv, deyðabússkifti, uppboð og tílíkar frásagnir, ið viðvíkja rættinum at ráða sum eigari.
Stk. 3. Í 2. deild verða førd brúksrættindi, forkeyps- og afturkeypsrættur, servituttir o. tl. umframt avhendingarbrøv viðvíkjandi økjum, sum ikki enn eru sundurbýtt, og í 3. deild øll pantirættindi, her íroknað fíggjarúttøkur og lóghald. Í hesum deildum verður serligt pláss sett av til broytingar og strikingar. Tá ið pantirættur verður avhendaður annaðhvørt til ognar ella hondpant, verður bæði avhendingin og rættindahavarans bústaður at viðmerkja í síðstnevnda teigi.
Stk. 4. Av hvørjum skjali verða tær í T.L. § 17 nevndu ásetanir førdar.
§ 24. Stk. 1. Bløð til felagseigindómar verða innrættað eftir somu meginreglu sum onnur eigindómsbløð, smbr. § 23. Í 1. deild verða tey matr. nr. førd, sum hava part í felagseigindómum við tilskilan av støddini á partinum, sagt í markatali ella á annan hátt. Í 2. og 3. deild verða sett tey tyngsl og heftingar, sum liggja á felagseigindóminum sjálvum. Hesi tyngsl og heftingar verða bert sett á eigindómsbløðini hjá teimum eigindómum, sum eiga part í felagseigindóminum, tá ið biðið er um tað við áriti á skjali, og tyngslið ella heftingin eisini viðvíkur viðkomandi eigindómi.
Stk. 2. Á bygdabløðini verður fyrst sett navn og markatal. Síðani kemur í 1. deild tey matr. nr., sum eiga í markatalinum í bygdini, og tilskilað verður, hvussu nógv hetta er. Í 2. deild verða sett grannastevnuviðtøkur, útskiftingar- og búnaðarstevnuúrskurðir og aðrar lógligar viðtøkur og avgerðir, ið sum heild viðvíkja øllum markatalinum í bygdini, men verður bert sett á bløðini hjá teimum einstøku eigindómunum ella felagseigindómum, um tær í stk. 1, seinasta punktum, settu treytir eru loknar.
§ 25. Tá ið tingbóksbløðini eru full, verða tey tikin úr tingbókini og verða goymd í tí røð, tey høvdu í henni. Soleiðis savnað verða tey latin landsskjalasavninum eftir avtalu við tað.
§ 26. Í aktunum verða bert varðveitt endurrit av teimum tinglisnu skjølunum. Saman við skjølum, ið eru lutvíst avlýst eftir fulltrú, verða tó eisini varðveitt endurrit av viðkomandi fulltrúum.
§ 27. Í hvørjari akt verður fremst sett endurritið av heimildarskjalinum, síðani endurrit av pantiskjølum og seinast av servituttskjølum o. tl.
§ 28. Stk. 1. Á forpermuni til aktina skal standa eigindómsins matrikulheiti, og á blaðnum hjá eigindóminum í tingbókini verður sett frámerki, eigindómsins akt hevur. Tá ið skjal verður innført í tingbókina, fær tess endurrit aktarinnar frámerki.
Stk. 2. Aktirnar verða savnaðar í serlig stálskáp og verða settar í nummarrøð í hvørjum skápi.
§ 29. Stk. 1. Tá ið skjal verður avlýst, verður endurritið á tí goymt í skjalasavninum saman við kvittanini og møguligari fulltrú. Verður eigarapant noterað samstundis sum pantiskjal verður avlýst, verður endurritið av kvittanini og av møguligari fulltrú tó lagt í aktina og verður verandi har saman við endurritinum av skjalinum, til noteringin er strikað. Tá ið heimildarbræv verður tinglýst treytaleyst, verður endurritið av tí eldra heimildarbrævinum eisini lagt í skjalasavnið.
Stk. 2. 1 Endurritini verða løgd soleiðis í skjalasavnið, at endurrit av heimildar- og servituttskjølum verða løgd í einum parti fyri seg og hini endurritini fyri seg. Í hvørjum av hesum pørtunum verða endurritini løgd í tíðarrøð og savnað fyri hvørt fjórðingsár. Eina ferð um árið verður heimildar- og servituttendurrit, ið eru tikin frá fyri meira enn 3 árum síðani, send landsskjalasavninum, løgd eftir sýslu, bygd og matr. nr., meðan hini endurritini, ið eru meira enn 3 ára gomul, verða fyribeind við tørvandi eftirliti av skrivstovuni hjá tinglýsingarmyndugleikanum.
XI. Um hvussu persónbókin er innrættað og verður førd. Persónbóksaktirnar.
§ 30. Stk. 1. Persónbókin verður býtt sundur í fýra deildir, hesar eru:
1) Pantibrøv (eisini skaðaloysisbrøv) í leysafæ og tinglýstir skiftiúrdráttir,
2) hjúnasáttmálar, búsbýti og ræðisskerjan sambært lóg nr. 56 frá 18. mars 1925 um hjúnabands rættarfylgju § 12,
3) ómynduggerð og lógverjumál, og
4) pantibrøv (eisini skaðaloysisbrøv) við panti í veiði, smbr. núgaldandi lóg nr. 189 frá 7. juni 1958.
Stk. 2. 1 Persónsbókin verður førd av starvsfólkum hjá tinglýsingarmyndugleikanum.
Stk. 3. Til hvørt tinglýst skjal verður gjørt eitt blað, og á hetta blaðið verður sett, hvat slag skjalið er, dagurin tað er tilmeldað og partanna navn og bústaður; pantibrøvum (eisini skaðaloysisbrøvum) viðvíkjandi og hjúnasáttmálum skal eisini standa ávikavist pantiskuldarans og hjúnanna føðingardagur.
Stk. 4. Bløðini verða sett í hvørjari av teimum 4 persónbóksdeildunum eftir røð á nøvnunum á viðkomandi høvuðspersónum; pantibrøvum (eisini skaðaloysisbrøvum) viðvíkjandi og hjúnasáttmálum eisini eftir føðingardegi.
§ 31. Endurritini av tinglýstum skjølum verða sett í aktirnar eftir teimum 4 persónbóksdeildunum og í hvørji deild eftir persónbóksins bókstavum ella eftir teirri røð, tey eru tinglýst. Ásetaninar í § 26 koma somuleiðis her í nýtslu. Aktirnar verða savnaðar í serligum stálskápum ella -køssum.
§ 32. Stk. 1. Endurritið hjá viðkomandi skjali og persónbóksblaðið verða løgd í skjalasavnið
1) tá ið tey viðvíkja teimum í § 30, stk. 1, nr. 4, nevndu skjølum og pantirætturin eftir lógini um veð í veiði er hildin uppat,
2) tá ið tey viðvíkja pantibrøvum (eisini skaðaloysisbrøvum), sum geva undirpant í ávísum leysafælutum, og tað eru farin meira enn 10 ár síðani tinglýsingina, og áðrenn henda tíð er farin, ikki er tilmeldað tinglýsing av nýggjum,
3) tá ið tað eru onnur skjøl, og hesi verða avlýst, ella tann í § 33 nevnda frásøgn kemur fram.
Stk. 2. 1 Einaferð um árið verða tey bløð og endurrit, sum eru tikin úr fyri meira enn 3 árum síðani, fyribeind, og verður hetta gjørt við tørvandi eftirliti av skrivstovuni hjá tinglýsingarmyndugleikanum. Í minsta lagi einaferð um árið verður persónbókin hugd ígjøgnum, so burturoldaði skjøl verða úrtikin.
§ 33. Verður deyðabúgv viðgjørt av skiftirættinum (ella executor testamenti) og í búnum finst hjúnasáttmáli millum hin deyða og tann fyrr deyða hjúnafelagan, ella um hin deyði var ómynduggjørdur, ella fyri hann var fyriskipað lógverjumál ella skerdur at ráða eftir tinglýstum skiftiúrdrátti, sendir skiftirætturin (ella executor), tá ið skiftið er liðugt, tinglýsingarskrivstovuni frásøgn um tað.
§ 34. 1 Øll hava rætt til eftir teimum reglum, sum ásettar eru, við skrivligari umsókn, har øll nøvn partanna og starv eru tilskilað, at fáa at vita, um hjúnasáttmáli er gjørdur, og um so er, nær og hvar hann er tinglýstur.
§ 35. Reglurnar í § 34 koma á sama hátt í nýtslu viðvíkjandi búsbýtum og ræðisskerjingum eftir lóg nr. 56 frá 18. mars 1925 um hjúnabands rættarfylgju § 12.
XII. Um at koyra tað burtur úr tingbókunum, sum mist hevur sín týdning.
§ 36. Stk. 1. 1 Tá ið eigindómsbløð verða skrivað av nýggjum, skal tinglýsingarmyndugleikin strika tey rættindi, sum eyðsæð ikki eru til longur, smbr. T.L. § 20, stk. 1. Sum dømi kunnu serliga vera nevnd tílík, har rætturin sjálvur er avmarkaður í tíð, t.d. leigurættur, og tann fyri rættin ásetta tíð er farin, og einki er meldað til tinglýsingar um endurnýgging av rættinum, har rættindi eru stovnað til frama fyri ávísan persón fyri lívið, og persónurin er deyður, har tað annars er sett ávís treyt fyri, at rættindi kunnu vera, og henda treytin ikki er til longur, og har tað er púra greitt, soleiðis sum rætturin er, at hann als ikki longur kann vera framdur á viðkomandi eigindómi, t.d. tá ið rætturin til grasning, veiði o. tl. liggur á einum eigindómi, sum nú er lendi, har nógv er bygt.
Stk. 2. Er ivi um, um ein rættur er fallin burtur, men kortini má ætlast at hava mist sín týdning, ella tað er mest líkt til, at so er, skal vera farið fram eftir tí í T.L. § 20, stk. 2, nevndu mannagongd.
Stk. 3. 1 Tó skal tinglýsingarmyndugleikin, í staðin fyri at fara soleiðis fram, venda sær til rættindahavaran, um tað á henda hátt fæst lættari at vita, um rættindi enn eru til.
XIII. Kærumál.
§ 37. Stk. 1. 1 Verður tinglýsingarmyndugleikans tinglýsingaravgerð kærd, skal viðmerking beinanvegin verða gjørd um hetta í dagbók, tingbók ella persónbók.
Stk. 2. Er tinglýsingaravgjald goldið fyri skjal, sum verður víst burtur frá dagbók, tingbók ella persónbók, verður avgjaldið afturgoldið, og verður tað ført sum útreiðsla í avgjaldskassabókini við viðmerking í viðmerkingardeildina í dagbókini.
XIV. Váttanir eftir T.L. § 23, stk. 2.
§ 38. 1 Tinglýsingarmyndugleikin kann biðja ein landmátara ella landmátteknikara frá matrikulmyndugleikanum um at gera metingina sambært § 23, stk. 2 í tinglýsingarlógini.
Stk. 2. Tann, ið ger metingina eftir stk. 1, skal tryggja sær, at panthavari ikki mótmælir henni. Hetta kann gerast skrivliga, umvegis teldupost ella telefon.
Stk. 3. Tílíkar váttanir mugu bert verða givnar, tá talan er um eitt, í mun til eigindómsins virði, lítið jarðarstykki.
XV. Fyribilsreglur.
§ 39. Í aktirnar verða bert tey endurrit av skjølum løgd, ið verða meldað til tinglýsingar, tá ið T.L. er komin í gildi, meðan tað vanliga ikki verða gjørd endurrit av teimum skjølum, sum eru í skeyta- og pantibrævabókunum. Hetta kann tó verða gjørt, tá tað bert eru nøkur fá skjøl í gomlum tinglesingarbókum, ið enn eru galdandi, meðan hini øll eru strikað.
§ 40. Tey pantibrævaoyðubløð og onnur oyðubløð, ið góðkend eru av løgmálaráðnum, fara at verða nýtt, til tey verða avloyst av øðrum, landsstýrið hevur góðkent, smbr. § 3. Sama er galdandi viðvíkjandi endurritstilfari.
§ 41. Henda kunngerð kemur í gildi sambært reglurnar í T.L. § 54. Aftaná ta tíð, sum nevnd er í § 54, stk. 1, 1. pkt., fer kunngerð frá 28. november 1925 um innskriving av hjúnasáttmálum v. m. úr gildi.


text:
“Agnið” verður breiðkað
Ongin gjøgnumkoyring meðan arbeitt verður
Nes kommuna hevur samtykt at breiðka “Agnið” frá íbindingin við Nesveg og niðan til Agnið 18. Arbeiðið byrjar mánadagin 15. januar 2018. Tað skrivar Nes kommuna á síni heimasíðu.
Í hesum sambandi verður ongin gjøgnumkoyring eftir hesum vegastrekkinum, og tí er neyðugt at koyra eftir Gaddavegnum inntil arbeiðið er liðugt, sigur kommunan
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Altjóða summarskeið á Føroyamálsdeildini
26 studentar úr ymiskum londum læra seg føroyskt
Í hesum døgum er altjóða summarskeið á Føroyamálsdeildini. Í alt 26 studentar luttaka. Treytin fyri luttøku er kunnleiki til eitt germanskt mál ella málvísindi. Studentarnir í ár eru úr eitt nú Týsklandi, Póllandi, Sveis, Hollandi, Onglandi, Ísrael og USA.
Undirvíst verður serliga í føroyskum í máli, men fyrilestrar eru eisini um føroyskar bókmentir og føroyska søgu.
Skeiðið varir 3 vikur og endar við próvtøku komandi fríggjadag 24. august. Við sær fáa studentarnir 10 ECTS-stig.
Ábyrgd av skeiðinum hevur Hjalmar P. Petersen, lektari. Undirvísarar eru: Marjun Arge Simonsen og Ragnar Sigrunarson.
Á Føroyamálsdeildini verður skift millum norðurlendsk og altjóða summarskeið í føroyskum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Arbeiðið at gera Faroese Online er byrjað
Hetta er undirvísingartilfar fyri útlendingar, og er talan um interaktivt tilfar, har tað fer at bera til at gera venjingar, lurta eftir ljóðfílum og síggja video.
Verkætlanin Faroese Online verður gjørd í samstarvi við granskarar og undirvísarar á Háskóla Íslands og Helsinki Universiteti, og fer Faroese Online at byggja á tað tilsvarandi Icelandic Online. Fyrst verður eitt grundleggjandi skeið gjørt. Íslendingar kalla tað Bjargir. Enn er einki føroyskt heiti fingið, men hetta er eitt slag av fyrstuhjálp, sum útlendingurin fær í føroyskum. Eftir ætlan verður fyrsta stig liðugt í 2017.
Projektleiðari í Føroyum er dr. Hjalmar P. Petersen, og John Mikkelsen er vísindaligur medarbeiðari. Millum íslendingarnar, sum arbeiða og hava arbeitt við interaktivum undirvísingartilfari í Íslandi, eru Birna, Úlvar og Kolbrún, sum øll síggjast á myndini saman við John og Patrick. Hjalmar vantar á myndini.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Reglur fyri FM fyri børn og ung
§1 – Luttakarar
Øll kunnu vera við bæði gentur og dreingir, sum ikki fylla meir enn 20 ár sama ár, kappingin er, sjálvt um tey ikki eru limir í nøkrum felag ella í TSF.
§2 – Hvar
Kappingin verður skipað av einum felag í TSF.
TSF avger, hvat felag skal hava kappingina, sum so hevur ábyrgdina av henni, íroknað hølum kappingarleiðarum, útgerð, vinningum, umtalu í fjølmiðlum o.ø.
§3 – Kappingarleiðari
Kappingarleiðararnir hava ábyrgdina av sjálvari kappingini, og at hon fer fram eftir ásettu reglunum.
§4 – Bólkar
Telvararnir verða býttir í hóskandi aldursbólkarbólkar, sum brúkt verður í altjóða kappingum.


text:
Steðgi harðskapi ímóti kvinnum
Tann 25. novembur kl. 19.00 skipa Amnesty International Føroya Deild, Kvinnuhúsið, Barnabati, Javnstøðunevndin og Kvinnusamskipan Føroya fyri almennum tiltaki í Athøll í Norðurlandahúsinum. Tiltaki er ókeypis.
SKRÁIN:
- Kvinnuhúsið og Barnabati fara at fortelja um veruleikar í Føroyum
- Kristín Ástgeirsdóttir, stjóri á íslendsku Jafnréttisstofa, kemur at fortelja um hvussu heildarætlan at fyribyrgja og steðga harðskapi móti kvinnum er íverksett í Íslandi
- Tankavekjandi innslag
- Pallborðsfundur við floksformonnunum í føroysku flokkunum.
KVINNUHÚSIÐ VÍSIR Á:
at hvønn dag í árinum ringja kvinnur í Føroyum at spyrja um ráð og hjálp!
at 120 ymsar kvinnur ringdu inn í 2009!
at fleiri enn 100 av uppringingunum í 2009 snúðu um harðskap!
at kvinnurnar, ið ringdu inn í 2009, høvdu íalt 211 børn!
BARNABATI VÍSIR Á:
- at tá talan er um harðskap móti kvinnum, er talan í flestu førum eisini um harðskap móti børnum. Tí er tað sjálvsagt ein samfelagstrupulleiki!
- at Barnabati kemur javnan í samband við børn og ung, ið eru ella hava verið fyri harðskapi heima!
- at eitt barn, ið afturvendandi er fyri harðskapi og/ella eru vitni til harðskap móti ágangi!
- at eitt barn, ið er fyri harðskapi, fer sum vaksin væntandi at fáa stórar trupulleikar í parlagi, sum foreldur og við lívinum sum heild!


text:
Á býráðsfundinum hóskvøldið valdi meirilutin í Klaksvíkar Býráð at atkvøða fyri at hegna umleið 50 metrar av havnalagnum inni.
At man velur at hegna ein stóran part av keiøkinum á vestara bryggju av er óskiljandi. Hóast umsitingin mælti frá, so valdi meirilutin at ganga ímóti umsitingini og mæla til, at ein partur av keiøkinum verður hegnaður av. Umsitingin hevði ynski um aðrar staðsetingar, men tað valdi man so at hyggja burturfrá.
Vit hava í Klaksvík ein stóran trupulleika við tí, at vit hava ov lítið av keikanti í dag. Vit eru eftirbátur á hesum økinum, tá tað kemur til at bjóða okkum fram til at hýsa útlendskum skipum, tí vit ikki hava pláss fyri teimum í fleiri førum. Veruleikin er eisini tann, at vit hava næstan ikki pláss fyri tí stóra skipaflota, ið vit hava í dag. At hegna júst hetta økið av kemur eisini at koma illa við hjá teimum vinnurekandi, sum í dag virka á økinum á landi. So hetta, ið meirilutin nú vil fremja, kemur bara at økja um tann trupulleika.
Vit mugu bara viðurkenna, at havnaøkið hevur snøgt sagt ógvuliga lítla raðfesting undir hesari samgonguni, ið situr í býráðnum.
Vit kunnu taka sum dømi, at Atli S. Justinussen og eg sjálvur løgdu eitt uppskot fram, ið hevði til endamáls at leingja Norðhavnina, sum hevði bøtt munandi um tann trupulleika, ið vit hava í dag. Tað uppskotið bleiv móttikið tann 30.juni í fjør, men tó hevur borgarstjórin aldrin lagt hetta fram fyri býráðið, hóast kommunustýrislógin áleggur honum tað.
Sjálvandi skulu vit altíð veita vinnulívinum teir bestu karmarnir, ið kunnu fáast. Men í hesum førinum, so veksa vit bara um ein trupulleika, ið longu er áðrenn, ístaðin fyri at royna at loysa hann. Vónandi hugsar meirilutin seg væl um. Málið er ikki endaliga avgjørt, so roynið nú og fáið eina góða loysn fyri allar partar! Tit hava tíð enn!
Beinur Johannesen


text:
Tá ið vit møtast, ávirkar løtan okkara sansir, sum alt fyri eitt fara at samstarva um at geva okkum eina uppliving. Í hesi upplivingini eru eyguni miðdepilin.
Eyguni eru einastandandi likamslutir, sum vísa okkum heimin uttan um okkum. Lithinnan í eygunum er eins serstøk og fingramerki. Hvørt einstakt menniskja hevur sína egnu lithinnu við sínum egna liti og sínum egna mynstri. Eygnasteinurin finnur tað, sum skal setast í fokus og aftast í eygunum er nethinnan, sum saman við eygnasteininum loyvir ljósinum inn og setir eina sjónliga trívídd


text:
Landsverk
Í sjeytiárunum varð vegur gjørdur millum bygdirnar á Fugloynni. Arbeiðið við at gera vegin byrjaði miðskeiðis í sjeyti-árunum og varð vegurin tikin í nýtslu í umleið 1990. Í dag eru nøkur akfør á oynni.
Landsverk umsitir vegastrekki millum Kirkju og Hattarvík. Vegastrekkið, frá túninum á Veggi á Kirkju til Húsá í Hattarvík, er 5,06 kilometrar. Harumframt umsitir Landsverk eisini tyrlupallarnar á Kirkju og í Hattarvík.
Landsverk umsitir vegastrekki millum Kirkju og Hattarvík. Vegastrekkið, frá túninum á Veggi á Kirkju til Húsá í Hattarvík, er 5,06 kilometrar. Harumframt umsitir Landsverk eisini tyrlupallarnar á Kirkju og í Hattarvík.